title: H5N1

text: Maailman terveysjärjestön mukaan vuonna 2006 todettiin ensimmäinen tapaus, jossa H5N1 oli todistettavasti muuntunut ihmisestä ihmiseen tarttuvaksi: pohjoissumatralainen nainen oli tartuttanut seitsemän perheenjäsentään. Perheenjäsenet olivat ennen tartunnan saamista oleskelleet pitkiä aikoja tartunnan lähteenä toimineen naisen seurassa pienessä huoneessa. Kaikissa epäillyissä ihmisestä toiseen tarttumisissa tauti on levinnyt vain perheen sisällä, minkä jälkeen muuntunut virus on kuollut.


title: Symbolismi

text: Symbolismi oli 1800-luvun loppupuolen Ranskasta ja Belgiasta alkanut taidesuuntaus, joka vaikutti runoudessa ja muussa taiteessa ja jolle oli ominaista symbolien käyttö. Ranskalainen symbolismi oli toisaalta vastareaktio realismiin ja naturalismiin, jotka vaativat todellisuuden kuvaamista "sellaisena kuin se on", toisaalta jatkoa romantiikan perinteelle. Symbolistit olivat kiinnostuneet ihmisen sielunelämästä, mielikuvituksesta ja unista ja uskoivat, että "suurten totuuksien" lähestyminen vaatii epäsuoria keinoja, kuten voimakkaasti vaikuttavia symboleja ja metaforia. Symbolismi vaikutti huomattavasti modernismin syntyyn.


title: Symbolismi

text: Runoudessa symbolismin esikuvana oli Charles Baudelairen kokoelma "Pahan kukat" ja tunnettuja edustajia muun muassa Stéphane Mallarmé, Paul Verlaine ja Arthur Rimbaud. Kuvataiteessa symbolismi jatkoi romantiikan "tummempaa" perinnettä, mutta oli kurinalaisempaa ja harkitumpaa kuin kiihkeä ja kapinallinen romantiikka.


title: Symbolismi

text: Symbolismin varsinainen kuvataiteellinen vastine kirjalliselle symbolismille oli lähtöisin Paul Gauguinilta, jonka mukaan vaistonvaraisesti koettu idea tai elämys tuli voida esittää taiteellisin vastinein. Viiva ja väri eivät enää perustuneet luonnonhavaintoon, vaan niillä vihjattiin ensisijaisesti omiin mielikuviin ja mielentiloihin. Gauguinin seuraajat kehittivät symbolistisen taiteen teoriaa ja ilmaisutapoja edelleen. Suosittiin pelkistävää ilmaisua ja pintaa korostavaa tyylittelyä, jotta idealistisuus ja yksinkertainen, koristeellinen suuruus nousisivat esille. Ajatuksessa taideteoksen koristeellisesta luonteesta piili alkuaskel seuraavan vuosisadan abstraktille taiteelle.


title: Symbolismi

text: Suomessa symbolismin aikakausi sekoittui pitkälti karelianismin kanssa. Suomen kansalliseepos Kalevala antoi innoituksen lähteen aikakauden kirjailijoille, säveltäjille ja kuvataiteilijoille. Kuuluisia symbolisteja Suomessa olivat muun muassa Hugo Simberg, Aino Kallas, Juhani Aho ja Eino Leino.


title: Symbolismi

text: Venäjän symbolismi oli yksi eurooppalaisen symbolismin merkittävistä haaroista, joka ajoittui Venäjän kulttuurin "Hopeakaudelle" 1890–1917, pääosin ennen modernismin nousua mutta osittain sen kanssa päällekkäin. Venäjän symbolismi tunnetaan erityisesti tuon ajan runoilijoiden teoksista, mutta se näkyi kaikilla taiteenaloilla.


title: Verokiila

text: Verokiila tarkoittaa työhön kohdistuvien verojen ja veronluontoisten maksujen kokonaismäärää tai sen osuutta työvoimakustannuksista. Toisin sanoen verokiila on työnantajan työvoimakustannusten ja työntekijän nettotulon välinen erotus tai tämän erotuksen osuus kokonais työvoimakustannuksista. Työnantajan työvoimakustannuksiin kuuluvat palkka ja työnantajamaksut kuten työeläke- sekä sosiaaliturvamaksu. Työntekijän nettotulo on bruttopalkka vähennettynä tuloverolla, sosiaaliturva-, työeläke- ja sairausvakuutusmaksuilla.


title: Verokiila

text: Verokiilaa tarkastelemalla halutaan yleensä havainnollistaa verotuksen työlle aiheuttamaa kokonaisrasitusta. Yhtä lailla voidaan puhua verotuksen työnteon ja työnantamisen kannusteita vähentävästä vaikutuksesta. Verojen osuutta voidaan tarkastella esimerkiksi tyypillisen kotitalouden kohdalta eri maiden välillä tai tuloluokittain maan sisällä. Progressiivisen verotuksen tapauksessa verojen osuus työvoimakustannuksista kasvaa tulojen noustessa.


title: Verokiila

text: Verokiilan vaikutus on suuri erityisesti työvoimavaltaisessa palvelujen tuotannossa. Termillä kaksinkertainen verokiila viitataan siihen, että verokiila on sekä työntekijän omassa palkassa että ostetun palvelun hinnassa.


title: Verokiila

text: Verokiilan vaikutusta palvelutuotannossa on pyritty vähentämään. Esimerkiksi Suomessa ja Tanskassa on otettu käyttöön kotitalousvähennys.


title: Verokiila

text: Verorahoilla tuotetaan julkisia palveluita kuten koulutusta ja terveydenhuoltoa, jotka ovat maksuttomasti tai pientä maksua vastaan käytettävissä.


title: Verokiila

text: Kokonaisverokiila kertoo, paljonko henkilön (kokonais)palkasta menee erilaisia veroja. Palkannousun verokiila eli rajaverokiila ("marginaaliverokiila") kertoo, kuinka paljon palkankorotus lisää veroja (työvoimaverojen määrän muutoksen osuus työvoimakustannusten muutoksesta).


title: Verokiila

text: Kokonaisverokiila lannistaa hankkimasta lainkaan työpaikkaa ("työttömyysloukku"), rajaverokiila lannistaa hankkimasta nykyistä parempia tuloja ("tuloloukku").


title: Verokiila

text: Efektiivinen rajaverokiila eli efektiivinen rajaveroaste kertoo, mikä prosentti työnantajan työntekijän palkkamenoista päätyy työntekijän tulojen lisäykseksi, kun verotuksen lisäksi huomioidaan muut lakisääteiset tekijät kuten päivähoitomaksujen nousu, asumistuen ja muun sosiaaliturvan väheneminen jne.


title: Verokiila

text: Keskituloisen verokiila oli vuonna 2007 arviolta 53,9 % (52,9 % vuonna 1991): työnantajan työnteosta maksamasta summasta


title: Verokiila

text: Siis keskivertotyöntekijä kannattaa palkata vain, jos hänen nettopalkkavaatimuksensa on alle 46,1 % siitä, mitä asiakas on hänen suorituksestaan maksamaan, koska erotus menee veroihin ja veroluonteisiin maksuihin.


title: Verokiila

text: Vuonna 2007 rajaverokiila oli keskituloisella arviolta 63,4 %: työntekijälle tarkoitetusta lisäpalkasta (ylityöt, palkankorotus, sivutyö tms.)


title: Verokiila

text: Siis 100 euron arvoisesta lisäponnistelusta ei kannata maksaa keskituloiselle työntekijälle yli 36,6 euron nettopalkkiota.


title: Verokiila

text: Efektiivinen verokiila on yleensä vieläkin korkeampi (perheettömältäkin peräti 118 %), koska tulot yleensä lisäävät päivähoitomaksuja ja vähentävät sosiaaliturvaa sekä muita etuja.


title: Alex Ferguson

text: Sir Alexander Chapman "Alex" Ferguson (s. 31. joulukuuta 1941 Glasgow, Skotlanti, Britannia) on skotlantilainen jalkapallovalmentaja. Hän toimi ennen uransa lopettamista Manchester Unitedin päävalmentajana. Ferguson on voittanut enemmän mestaruuksia kuin kukaan muu valmentaja Englannin jalkapallohistoriassa. Hän on ollut Manchester Unitedin valmentajana yli tuhannen ottelun ajan ja on seuran historian pitkäaikaisin valmentaja. Fergusonille on myönnetty Brittiläisen imperiumin ritarikunnan arvonimi CBE.


title: Alex Ferguson

text: Nuoruudessaan 1960-luvulla Ferguson pelasi itsekin jalkapalloa Skotlannissa Queen's Parkissa, St. Johnstonessa, Dunfermlinessa, Rangersissa, Falkirkissa ja Ayr Unitedissa. Hänen pelipaikkansa oli hyökkääjä.


title: Alex Ferguson

text: Valmentajanuransa hän aloitti 32-vuotiaana vuonna 1974 East Stirlingshiressa 40 punnan viikkopalkalla. Saman vuoden syksyllä hän siirtyi manageroimaan St. Mirreniä. Vuonna 1978 hän astui hieman isompiin saappaisiin päästessään Aberdeenin peräsimeen. Hän johdatti seuran 1980-luvulla kolme kertaa Skotlannin liigan mestariksi ja kaudella 1982–1983 sensaatiomaisesti Cup-voittajien cupin voittoon.


title: Alex Ferguson

text: Manchester Unitedin manageriksi Ferguson tuli vuonna 1986, jolloin joukkue oli putoamisuhan alla. Sittemmin hän nosti joukkueen takaisin Englannin jalkapallon terävimmälle huipulle. Kaikkiaan Manchester United on Fergusonin alaisuudessa voittanut Englannin Valioliigan mestaruuden kolmetoista kertaa, FA Cupin viidesti ja Liigacupin neljästi. Kansainvälisellä tasolla Fergusonin valmentama ManU voitti Cup-voittajien cupin kaudella 1990–1991 sekä Mestarien liigan 1998–1999 ja 2007–2008.


title: Alex Ferguson

text: Ferguson aateloitiin pian ManU:n Mestarien liiga -voiton jälkeen 12. kesäkuuta 1999 tunnustuksena lajin eteen tehdystä työstä.


title: Alex Ferguson

text: Kauden 2001–2002 piti olla Fergusonin viimeinen ManU:n valmentajana. Ferguson on sanonut, että tieto hänen eläkkeelle vetäytymisestään heikensi joukkueen esityksiä tuona kautena. Helmikuussa 2002 Ferguson pyörsi lopettamispäätöksen.


title: Alex Ferguson

text: Toukokuussa 2013 julkistettiin kauden 2012–2013 jäävän hänen valmentajauransa viimeiseksi. Manchester United voitti hänen valmennuksessaan 38 pokaalia, viimeisenä Valioliigan mestaruuden keväällä 2013. Hänen seuraajakseen Unitedin päävalmentajana nimitettiin Evertonissa pitkään työskennellyt David Moyes.


title: Alex Ferguson

text: Ferguson on ollut naimisissa Cathy Fergusonin (o.s. Holding) kanssa vuodesta 1966. He asuvat Wilmslow'ssa Manchesterin liepeillä. Fergusoneilla on kolme poikaa, Mark (s. 1968) ja kaksoset Darren ja Jason (s. 1972). Pojista Darren on tehnyt uraa jalkapalloilijana ja valmentajana.


title: Alex Ferguson

text: Ferguson on Manchester Metropolitan Universityn kunniatohtori.


title: Alex Ferguson

text: Lauantaina 5. toukokuuta 2018 Ferguson sai aivoverenvuodon ja hänet hätäleikattiin. Lukuisat entiset ja nykyiset jalkapalloilijat ja valmentajat lähettivät Fergusonille ja hänen perheelleen kannustusta toipumiseen. Ferguson pääsi pois tehohoidosta helatorstaina, mutta hän jäi edelleen sairaalahoitoon.


title: UEFA Intertoto Cup

text: UEFA Intertoto Cup oli Euroopan jalkapalloliiton UEFAn kesäisin järjestämä jalkapallon seurajoukkueiden kilpailu joukkueille, jotka eivät olleet päässeet Mestarien liigaan tai UEFA Cupiin. Kilpailu lakkautettiin kauden 2008 jälkeen ja sulautettiin UEFA Cupiin.


title: UEFA Intertoto Cup

text: Ensimmäisen kerran kilpailu pelattiin vuonna 1961 nimellä International Football Cup. Tarkoituksena oli, että myös kesäaikaan pystyttäisiin harjoittamaan jalkapallovedonlyöntiä. Muutaman vuoden jälkeen, vuonna 1967, kilpailun luonne muuttui sellaiseksi, ettei sillä ollut lohkovaiheen jälkeen varsinaisia cup-muotoisia otteluita tai edes voittajaa. UEFAn alaisuuteen kilpailu siirtyi vuonna 1995, jolloin se sai nimen UEFA Intertoto Cup.


title: UEFA Intertoto Cup

text: Vuodesta 2006 lähtien kilpailun voittaja ja palkintopokaalin saaja oli se joukkue, joka pääsi pisimmälle UEFA Cupissa. Jokaisella kierroksella joukkueet saivat 50 000 euron palkintorahan.


title: UEFA Intertoto Cup

text: Kaudella 2006 Intertoto Cup muuttui siten, että yksitoista 3. kierroksen voittajaa pääsivät UEFA Cupiin. Näistä pisimmälle päässyt on taulukossa lihavoituna.


title: Zulfikar Ali Bhutto

text: Zulfikar Ali Bhutto (5. tammikuuta 1928, Larkana – 4. huhtikuuta 1979) (urduksi: ذوالفقار علی بھٹو, sindhiksi: ذوالفقار علي ڀُٽو, ) oli pakistanilainen poliitikko. Bhutto toimi maansa presidenttinä vuosina 1971–1973 ja pääministerinä vuosina 1973–1977. Hän oli Pakistanin kansanpuolueen (PPP) perustaja, joka oli yksi suurimmista Pakistanin poliittisista puolueista. Bhuttosta on usein käytetty nimitystä Quaid-e Awaw (kansan johtaja). Bhutto menetti valtansa kenraali Muhammad Zia-ul-Haqille vallankaappauksessa vuonna 1977, ja hänet teloitettiin hirttämällä syytettynä poliittisten vastustajien murhista.


title: Zulfikar Ali Bhutto

text: Hänen tyttärensä Benazir Bhutto työskenteli kaksi kertaa pääministerinä ja hänen tyttärenpoikansa Bilawal Bhutto Zardari valittiin Pakistanin kansanpuolueen puheenjohtajaksi 2007.


title: Zulfikar Ali Bhutto

text: Bhutto syntyi varakkaaseen ja vaikutusvaltaiseen Sir Shah Nawaz Bhutton, Sindhin maaherran ja Junagadhin ruhtinaskunnan pääministerin perheeseen. Bhutton perhe on Sindhin rajjput aatelistoa.


title: Zulfikar Ali Bhutto

text: Bhutto kävi koulua Bombayn "Cathedral and John Connon" -koulussa. Vuonna 1947 Bhutto lähti opiskelemaan Yhdysvaltoihin, missä hän suoritti BA-tutkinnon pääaineenaan valtio-oppi. Myöhemmin Bhutto opiskeli Oxfordin yliopistossa.Opintojensa jälkeen Bhutto valmistui asianajajaksi Lontoossa vuonna 1953. Hän oli jo mennyt 8. syyskuuta 1951 naimisiin iranilaissyntyisen Nusrat Ispahaniin kanssa. Samana vuonna Bhuttoille syntyi tytär Benazir, josta aikanaan tuli myös Pakistanin pääministeri.


title: Zulfikar Ali Bhutto

text: Bhutto toimi Pakistanin valtuuskunnan jäsenenä YK:ssa 1957. Hän osallistui kansainväliseen konferenssiin Genevessä, Sveitsissä maaliskuussa 1957. Ayub Khan valitsi Zulfikar Ali Bhutton kauppaministeriksi vuonna 1958; hän oli nuorin hallituksen jäsen.


title: Zulfikar Ali Bhutto

text: Bhutto toimi liikenneministerinä, rakennustuotannon ministerinä sekä polttoaine- ja energiatuotannon ministerinä ennen valintaansa ulkoministeriksi. Polttoaine- ja energiatuotannon ministerinä hän teki sopimuksen vuonna 1960 öljyn ja kaasun tuotannosta Neuvostoliiton kanssa, ja hän johti kaasun ja mineraalien tuotantoa 1961 ja Pakistanin ensimmäistä jalostamoa Karachissa 1962. Bhutto herätti kansainvälistä huomiota Pakistanin neuvotteluryhmän johtajana 1959. Saadakseen huomiota Kashmirin tapaukselle hän arvosteli Kiinaa, Britanniaa, Egyptiä ja Irlantia. Hänet valittiin Pakistanin "uuden vasemmiston" johtajaksi vuonna 1966. Hän muodosti Pakistanin kansanpuolueen (PPP) vuonna 1967.


title: Zulfikar Ali Bhutto

text: Bhutto pidätettiin yhteyksistään aktivisteihin marraskuussa 1968. Hän oli vangittuna kolme kuukautta, minkä jälkeen hänet vapautettiin. Vallan otti haltuunsa armeijan komentaja Yahya Khan, josta tuli Pakistanin presidentti.


title: Zulfikar Ali Bhutto

text: Bhutton johtama PPP voitti Pakistanin ensimmäiset vapaat vaalit joulukuussa 1970. Intia hyökkäsi joulukuussa 1970, Pakistanin armeija kukistui nopeasti, Itä-Pakistanista tuli Bangladesh (Bangladeshin itsenäisyyssota ja Kolmas Intian–Pakistanin sota).


title: Zulfikar Ali Bhutto

text: Bhutto valittiin Pakistanin ulkoministeriksi vuonna 1963 ja toimi ulkoministerinä kesäkuuhun 1966 saakka. Hän kävi sarjan neuvotteluja Intian ulkoministerin Swaran Singin kanssa. Bhutto uskoi itsenäiseen ulkopolitiikkaan, vaikkakin tämä aiheuttaisi erimielisyyksiä länsimaiden kanssa. Hänen vastustuksensa Intian ja Pakistanin välistä Taškentin sopimusta kohtaan johti hänen eroamiseensa Ayub Khanin hallituksesta.


title: Zulfikar Ali Bhutto

text: Bhutto valittiin Pakistanin presidentiksi 20. joulukuuta 1971. Bhutto hyväksyi aluksi kenraali Gul Hassanin Pakistanin armeijan komentajaksi, mutta erotti tämän jo maaliskuussa 1972 ja valitsi armeijan komentajaksi kenraali Tikha Khanin. Ali Bhutto vapautti Bangladeshin itsenäisyystaistelijan Mujibur Rahmanin. Bhutto hyväksyi Karachin ydinvoimalasuunnitelman loppuvuodesta 1972. Bhutto oli perustamassa Pakistanin Atomienergian komissiota. Hän neuvotteli Indira Gandhin kanssa ratkaisuista Kashmirissa ja Punjabissa ja ajoi läpi uuden asetuksen hyväksymällä islamin kansalliseksi uskonnoksi.


title: Zulfikar Ali Bhutto

text: Bhutto toimi pääministerinä vuosina 1973–1977. Ulkopolitiikassa hän korosti liittoutumattomuutta ja puolueettomuutta. Bhutto irtisanoi Pakistanin Brittiläisestä Kansainyhteisöstä ja Kaakkois-Aasian sopimusjärjestöstä (SEATO). Bhutto isännöi Islamilaisten järjestön konferenssia Lahoressa. Bhutto lisäsi perustyötä ydinaseohjelman kehittämisessä. Bhutto voitti parlamenttivaalit 1977, mutta häntä syytettiin vaalipetoksesta.


title: Zulfikar Ali Bhutto

text: Kenraali Muhammad Zia-ul-Haq syrjäytti Bhutton sotilasvallankaappauksella 5. heinäkuuta 1977. Zia piti Bhuttoa pidätettynä kuukauden. Armeija vangitsi Bhutton uudelleen 3. syyskuuta 1977 syytettynä poliittisen vastustajan murhasta maaliskuussa 1974. 35-vuotias Ahmed Raza Kasuri yritti päästä PPP:n ehdokkaaksi. Oikeudenkäynnit Bhuttoa vastaan alkoivat 24. lokakuuta 1977. Bhutto todettiin syylliseksi murhaan ja tuomittiin kuolemaan 18. maaliskuuta 1978. Bhutto hirtettiin 4. huhtikuuta 1979.


title: Ehkä otin, ehkä en

text: Ehkä otin, ehkä en on Matti Nykäsen kolmas studioalbumi, joka julkaistiin 1. maaliskuuta 2006 levymerkillä Edel Records. Albumi nousi Suomen virallisen listan sijalle 18.


title: Ehkä otin, ehkä en

text: Kitaristi-laulaja Jussi Niemi on säveltänyt ja sovittanut kaikki albumin kappaleet. ”Mäkikotka ja häkkilintu” -kappaleessa häntä auttoi Harri Rantanen ja ”Yllätysten yö” -kappaleessa Risto Närhi. Kappaleiden sanoittajina ovat toimineet muun muassa Vexi Salmi sekä Ensio Käämi.


title: Ehkä otin, ehkä en

text: Albumin kappaleista ”Samaa nauhaa” ja ”Yllätysten yö” ovat uudelleenäänityksiä.


title: Kemosynteesi

text: Kemosynteesi (kreik. synthesis ’yhdistäminen’) on yhteyttämistä, joka perustuu epäorgaanisten yhdisteiden hapettamiseen. Kemosynteesissä eliö käyttää hapettumisreaktioista vapautuvaa energiaa orgaanisten yhdisteiden tuottamiseen. Kemosynteesissä ei siis fotosynteesistä poiketen tarvita energianlähteenä auringon valoa, vaan energia saadaan hapettamalla epäorgaanisia yhdisteitä. Kemosynteesiä hyödyntävät eliöt ovat epäsuorasti riippuvaisia auringon valosta, koska esimerkiksi hapettava ammoniakki muodostuu orgaanisten aineiden hajotessa.


title: Kemosynteesi

text: Kemosynteesiin perustuvat eliöt sietävät fotosynteesiin perustuvan elämän näkökulmasta elinkelvottomia ympäristöjä, kuten esimerkiksi merten syvyyksien painetasoa ja erilaisia hapettomia olosuhteita, esimerkiksi syvänmeren savuttajissa.


title: Kemosynteesi

text: Kemosynteesiin perustuva elämä on saattanut edeltää fotosynteesiin perustuvaa elämää maapallolla. Lisäksi jotkut arvioivat, että kemosynteesiin perustuva elämä olisi mahdollista myös Aurinkokunnan muilla planeetoilla, kuten Marsissa ja Jupiterin Europa-kuussa.


title: Kemosynteesi

text: Kemosynteesissä hapettuvia erilaisia rikki-, typpi- ja rautayhdisteitä ovat eliöryhmästä riippuen esimerkiksi vetysulfidi (HS), ammoniakki (NH) sekä rautaionit (Fe). Kemosynteesin seurauksena syntyy pelkistyneitä hiiliyhdisteitä. Kemosynteesi on tapa tuottaa hiilihydraatteja.


title: Kemosynteesi

text: Rikkibakteerin vetysulfidin hapettumisreaktio:


title: Kemosynteesi

text: CO (g) + O (g) + 4 HS (aq) → CHO (aq) + 4 S (g) + 3 HO (l)


title: Kemosynteesi

text: jossa syntyy hiilihydraattia (CH2O), vettä ja puhdasta rikkiä.


title: Kemosynteesi

text: Muita kemosynteesiä hyödyntäviä bakteereita ovat muun muassa nitrifikaatio- ja rautabakteeri.


title: Kemosynteesi

text: Nitrifikaatiobakteerin ammoniakin hapetusreaktio:


title: Kemosynteesi

text: 2 NH (g) + 3 O (g) → 2 HNO (aq) + 2 HO (l)


title: Kemosynteesi

text: jossa syntyy typpihapoketta ja vettä.


title: Kemosynteesi

text: Rautabakteerin hapetusreaktio:


title: Kemosynteesi

text: 2 Fe(HCO ) (aq) + 1/2 O (g)+ HO (l)→ 2 Fe (OH) (aq)+ 4 CO (g)


title: Kemosynteesi

text: jossa syntyy ferrihydroksidia ja hiilidioksidia.


title: Kemosynteesi

text: Mikrobiologi Sergei Nikolaevich Vinogradski esitti vuonna 1887 teorian ilmiöstä, jossa jotkut mikrobit voisivat elää epäorgaanisessa ympäristössä. Vinogradski teki löydökset tutkiessaan rikkibakteereja Strasburgin yliopistossa.


title: Kemosynteesi

text: Kymmenen vuotta myöhemmin saksalainen kasvitieteilijä Wilhelm Pfeffer muotoili ilmiölle termin kemosynteesi.


title: Kemosynteesi

text: Vahvistus Vinogradskin löydöksille saatiin vasta vuonna 1977, kun yhdysvaltalainen syvänmeren tutkimusalus DVS Alvin löysi Galápagossaarten lähistöltä merenpohjasta outoja eliöitä tutkiessaan syvänmeren savuttajia. Nämä eliöt olivat jättiputkimatoja, jotka tuottivat energiansa kudoksissaan elävien rikkibakteerien avulla. Samaan aikaan mikrobiologi Colleen Cavanaugh esitti, että näiden bakteerien energianlähteenä toimii rikkivedyn hapettaminen ja hiilen lähteenä madon keräämä hiilidioksidi.


title: Kemosynteesi

text: Vuonna 2013 löydettiin bakteereja, jotka elivät merenpohjan maankuoren sedimenteissä ja saavat energiansa kemosynteesin avulla.


title: Kemosynteesi

text: Kemosynteesiä voidaan hyödyntää tulevaisuudessa energian tuotannossa. Teollisuudessa kemosynteesin avulla voidaan jätteistä tuottaa biomassaa. Syntyneestä biomassasta on mahdollista valmistaa vihreää energiaa.


title: Kemosynteesi

text: Esimerkiksi kemosynteesiä hyödyntävän bakteerin Pyrococcus avulla voitaisiin tuottaa hiilidioksidista teollisuudessa yleisesti käytettyä karboksyylihappoa. Tulevaisuudessa bakteerien geneettisen muokkaamisen avulla voidaan ilmakehän hiilidioksidista tuottaa tehokkaasti synteettisiä polttoaineita ja kemikaaleja.


title: Leslie-kaiutin

text: Leslie-kaiutin on äänentoistossa käytettävä kaiutinkaappi, jota käytetään lähinnä Hammond-urkujen kanssa. Sen omaperäinen ääni syntyy, kun äänilähteestä tuleva ääni johdetaan pyöriviin kaiutinelementteihin, jotka saavat aikaan lepattavan efektin. Leslie on kuitenkin vain yksi tällaisten kaiutinkaappien valmistajista, mutta nykyisin sana on vakiinnuttanut merkityksensä puhuttaessa pyörivillä torvilla varustetuista kaapeista. Kaiutintyypin kehitti yhdysvaltalainen Donald Leslie vuonna 1941.


title: Leslie-kaiutin

text: Leslie-efekti perustuu Doppler-ilmiöön. Siinä minkä tahansa äänilähteen ääni kuulostaa nousevan tai laskevan riippuen siitä lähestyykö vai etääntyykö äänilähde. Leslie-efekti saadaan aikaan kahden pyörivän kaiuttimen tai kaiutintorven avulla, jotka pyöriessään kuulijaa kohti ja taas poispäin kuulostavat muuttavan äänen korkeutta. Lisäksi äänen soidessa tilassa ääniaallot vahvistavat ja kumoavat toisiaan ja ääneen tulee luonnollinen tilan sointi.


title: Leslie-kaiutin

text: Toinen, matalia ääniä toistava kaiutin on asennettu pyörivän sylinterin taakse. Sylinterissä oleva pyöreä aukko antaa äänen soida vapaasti ohittaessaan kaiuttimen. Toinen kaiutin toistaa korkeat taajuudet pyörivän torven kautta. Sylinterin ja torven pyörimisnopeus on erilainen, ja sitä voidaan vaihdella ja saadaan mutkikkaampia, yhtäaikaisia vibraatto- ja tremolotehosteita.


title: Leslie-kaiutin

text:
Kitaran kanssa käytettynä Leslie-efektiä voi kuulla esimerkiksi Cream - yhtyeen kappaleessa "Badge" sekä Yesin kappaleessa
"And You And I". Varsinkin soinnut muuttuvat sävyltään urkumaiseksi erityisesti pyörimisnopeuden hitaalla asetuksella. Nopealla asetuksella sointiin tulee nopea tremolo- efekti äänen ilmiöiden aikana.


title: Leslie-kaiutin

text: Pian kehitettiin Univibe-niminen efektilaite, joka saa aikaan samankuuloisen tuloksen ilman Leslie-kaiutinta. Leslie-kaiutinyksikön nykyaikaiseksi parhaaksi korvaajaksi on lajittunut efektiyksikkö, jossa on pyörivä torvi, jonka ääntä otetaan talteen samassa tilassa olevilla mikrofoneilla. Nämä efektit ovat useimmiten räkkiin asennettavia, korkeudeltaan usein 2 "rack unit", kahden räkkiyksikön korkuinen. 1 rack unit, RU on 44.45mm. Alkuperäisiä Leslie-vahvistimia on olemassa hyvinkin paljon, mutta alkuperäisten laitteiden korkea hinta rajoittaa harrastaja- ja jopa ammattimuusikon valikoimaa. Laite korvataan nykyaikaisella analogisella, digitaalisella tai elektromekaanisella efektilaitteella.


title: Leslie-kaiutin

text: Metalliyhtye Black Sabbath julkaisi vuonna 1970 ”Planet Caravan” -nimisen kappaleen, jossa laulaja Ozzy Osbournen laulu on ohjattu Leslie-kaiuttimen kautta. Tällöin lauluun tulee kaukainen efekti.


title: Kuš

text: Kuš (myös Kush) oli kuningaskunta Nubiassa, nykyisen Sudanin alueella Koillis-Afrikassa vuosina 1069 eaa. – 350 jaa. Kušin pääkaupunkeja olivat Napata ja Meroë.


title: Kuš

text: Nimeä Kuš käyttivät Ylä-Nubiasta jo muinaiset egyptiläiset 18. dynastian aikana.


title: Kuš

text: Kušilaisvaltio syntyi, kun Egyptin uusi valtakunta sortui 1080 eaa. Voimakas Kuš hyökkäsi heikentyneeseen Egyptiin vuonna 728 eaa. kuninkaansa Pijen johtamana ja perusti sinne nubialaisdynastian. Kuš noudatti egyptiläisiä perinteitä, palvoi Amonia ja rakensi pyramidihautoja. Dynastia hallitsi Egyptiä vuoteen 666 eaa. saakka kunnes assyrialaiset hyökkäsivät maahan.


title: Kuš

text: Egyptin faarao Psammetikus II hyökkäsi vuonna 590 eaa. Kušin pääkaupunki Napataan, minkä jälkeen pääkaupunki siirrettiin Meroëen.


title: Kuš

text: Kušin kuningaskunta lakkasi olemasta vuonna 350 jaa. sen jälkeen kun aksumilaiset olivat hyökänneet sinne 20 vuotta aiemmin ja tuhonneet pääkaupunki Meroën. Jo ennen hyökkäystä kuningaskunnan viljelysmaat ja metsät olivat kärsineet liikakäytöstä ja ehtyneet.


title: Pyhän Andreaksen kirkko (Käkisalmi)

text: Pyhän Andreaksen kirkko (myös Käkisalmen vanha luterilainen kirkko) oli Pyhälle Andreaalle omistettu Käkisalmen luterilaisen seurakunnan vanhempi kirkko. Se sijaitsi Käkisalmen kaupungissa luovutetussa Karjalassa.


title: Pyhän Andreaksen kirkko (Käkisalmi)

text: Käkisalmeen alettiin suunnitella uutta luterilaista kirkkoa 1700-luvun puolivälissä sotaisan kauden loputtua. Aiempi kirkko oli muutettu ortodoksiseksi vuonna 1710. Kirkko rakennettiin vuosina 1755-1759 kirkkorakentaja Tuomas Ragvaldinpoika Suikkasen johdolla. Kirkon hirsinen runko vuorattiin vaakalaudoituksella. Kirkko oli malliltaan ristikirkko, jonka ristivarret kapenivat ylöspäin. Kuoriosan ristivarsi oli viistetty päätteeltään särmikkääksi. Sakasti oli muuta kirkkoa matalampi ja se sijaitsi kuorin vieressä itäisen ja pohjoisen ristivarren välissä. Kirkon ikkunat olivat pienenpuoleiset. Katto oli malliltaan aumakatto. Katon ristikeskuksessa oli pieni lanterniini. Erillinen kellotapuli valmistui kirkon viereen vuonna 1824.


title: Pyhän Andreaksen kirkko (Käkisalmi)

text: Kirkko oli päässyt huonoon kuntoon 1830-luvulle tultaessa. Muun muassa katto vuosi, lattia oli alkanut lahota, ikkunoiden kunto oli huono, eteiset eivät olleet sopivat ja kirkko oli kaikin puolin ränsistynyt. Edellä mainittujen korjauskohteiden lisäksi kirkkoon rakennettiin kaksi uutta lehteriä ja eteistä. Korjaustyöt saatiin valmiiksi vuoteen 1835 mennessä.


title: Pyhän Andreaksen kirkko (Käkisalmi)

text: Seuraavan kerran kirkkoa korjattiin 1860-luvun lopulla, mutta ilmeisesti ei kovin hyvin, sillä jo vuonna 1873 kirkko oli huonossa kunnossa. Vuonna 1904 kirkko olisi taas kaivannut korjausta, mutta silloin tehtiin päätös uuden kirkon rakentamisesta. Käkisalmen uusi luterilainen kirkko valmistui kuitenkin vasta 1930. Vanhaa kirkkoa korjattiin jälleen 1920-luvun alussa, kun uuden kirkon rakentaminen viivästyi. Uuden kirkon valmistumisen jälkeen vanha kirkkokin jäi edelleen käyttöön eikä sitä purettu.


title: Pyhän Andreaksen kirkko (Käkisalmi)

text: Käkisalmen vanha kirkko oli ehjä, kun Käkisalmi luovutettiin talvisodan jälkeen Neuvostoliitolle. Kun Suomi valloitti Käkisalmen takaisin jatkosodan alussa 1941, venäläiset sytyttivät kirkon muun kaupungin rakennuskannan ohella tuleen ennen perääntymistään. Myös kellotapuli tuhoutui.


title: Pyhän Andreaksen kirkko (Käkisalmi)

text: Vuonna 1611 perustetun Käkisalmen luterilaisen seurakunnan ensimmäinen kirkko sijaitsi aluksi Käkisalmen linnan pihalla, josta se sittemmin siirrettiin kaupungin puolelle. Tämä ensimmäinen kirkko tuhoutui Käkisalmen palossa vuonna 1634. Tämän jälkeen suunniteltiin kivikirkkoa, mutta kirkko rakennettiin kuitenkin puusta 1638. Käkisalmessa oli tuohon aikaan myös toinen luterilainen kirkko. Tämä suomalaisen seurakunnan puukirkko sijaitsi esikaupunkialueella ja se tuhoutui 1656 käydyissä taisteluissa. Kaupungin kirkko tuhoutui puolestaan tulipalossa 1662. Uusi Jooseppi Kaarelaisen rakentama valmistui kaupunkiin 1660-luvulla. Mutta tämäkään kirkko ei säilynyt kauan, sillä se tuhoutui kaupungin palossa 1679. Tämän jälkeen luterilaiset jumalanpalvelukset pidettiin linnansalissa. Uusi kirkko rakennettiin Kalliosaarelle kivestä vuonna 1684-1692. Luterilainen seurakunta ei kuitenkaan ehtinyt nauttia kivikirkostaan sillä se muutettiin ortodoksiseksi 1710. Tämän jälkeen seurakunta oli jonkin aikaa ilman kirkkoa, kunnes Pyhän Andreaan kirkko valmistui 1759.


title: The New Jedi Order

text: The New Jedi Order on vuosien 1999 - 2003 välisenä aikana kirjoitettu 23-osainen kirjasarja, jonka tapahtumat sijoittuvat "Tähtien sodan" universumiin. Sarja kertoo julman Yuuzhan Vong -rodun hyökkäyksestä "Tähtien sodan" galaksiin. Sarjaa kirjoitti suuri joukko arvostetuimpia "Tähtien sota" -kirjailijoita, kuten Aaron Allston, Troy Denning, James Luceno, R. A. Salvatore, Michael A. Stackpole ja Matthew Stover. Sarjan kirjoja myydään suomalaisissa kirjakaupoissa, mutta niitä ei ole käännetty suomeksi.


title: The New Jedi Order

text: "New Jedi Orderin" merkittävimpiä erityispiirteitä oli se, että sen tapahtumien aikana tapetaan epätavallisen paljon "Tähtien sota" -hahmoja. Näistä suurin osa on esiintynyt Expanded Universe:ssa, mutta mukana on myös elokuvissa nähtyjä hahmoja. Näistä merkittävimpiä olivat Ackbar, Nom Anor, Chewbacca, Teneniel Djo, Borsk Fey'lya, Mon Mothma, Anakin Solo sekä Vergere.


title: The New Jedi Order

text: Sarja menestyi erittäin hyvin, mutta sai paljon kritiikkiä "Tähtien sota" -faneilta. Erityisesti suosittujen ja tärkeiden hahmojen — erityisesti Chewbaccan ja Anakin Solon — tappaminen raivostutti lukemattomia faneja. Sarjan kannattajat kuitenkin kehuivat kirjojen rohkeita juonenkäänteitä ja uudenlaista suhtautumista "Tähtien sotaan".


title: Matti Grönberg

text: Matti Tapani Grönberg (s. 3. joulukuuta 1957 Vesilahti) on suomalainen tuottaja ja ohjaaja. Hän työskentelee Yleisradiolle, jonka tuotannoista hän on ohjannut mm. Kummeli- ja Mankeli-televisiosarjoja. Elokuvapuolella hän on vastannut kolmen Kummeli-elokuvan ohjaamisesta; Kummeli Stories (1995), Kummeli Kultakuume (1997) ja Kummeli Alivuokralainen (2008). Grönberg on myös ohjannut neliosaisen Semmarit-sarjan vuonna 1997.


title: Atlantin valli murtuu

text: Atlantin valli murtuu ("The Longest Day") on Cornelius Ryanin vuonna 1959 julkaistu kirja, jossa kerrotaan Normandian maihinnousun ensimmäisestä vuorokaudesta toisessa maailmansodassa.


title: Atlantin valli murtuu

text: Kirjassa Normandian maihinnousun ensimmäisen vuorokauden tapahtumia kuvataan eri osapuolten haastatteluihin ja sotatapahtumiin pohjautuen. Kirjan englanninkielinen alkuperäisnimi tulee sotamarsalkka Erwin Rommelin toteamuksesta, että maihinnousun ratkaisu tapahtuu ensimmäisenä päivänä ja molemmille osapuolille se tulee olemaan "pisin päivä" ("The Longest Day").


title: Atlantin valli murtuu

text: Kirjasta kuvattiin samanniminen elokuva vuonna 1962, jonka ohjauksesta vastasi useita eri ohjaajia. Elokuvan sotilaskonsultteina käytettiin eri osapuolten todellisiin tapahtumiin osallistuneita henkilöitä, kuten Günther Blumentritt (saksalainen kenraali) ja James Gavin (yhdysvaltalainen kenraali).


title: Atlantin valli murtuu

text: Avalon Hill on julkaissut Normandian maihinnousuun pohjautuvan "The Longest Day" -nimisen sotapelin.


title: Ismo Leikola

text: Ismo Mikael Leikola (s. 22. tammikuuta 1979 Jyväskylä) on suomalainen stand up -koomikko. Hän tuli tunnetuksi vuonna 2003 "Hyppönen-Enbuske Experience" -talk show'n ”Jyväskylän kirjeenvaihtajana”.


title: Ismo Leikola

text:
Leikola on tehnyt stand up -komiikkaa suomeksi vuodesta 2002 ja englanniksi vuodesta 2005.
Leikola valittiin yksimielisesti vuoden Stand up -tulokkaaksi 2003.
Hän voitti Vuoden vihannes -palkinnon yleisöäänestyksessä Tomaatteja! Tomaatteja! -stand up -festivaaleilla vuosina 2005–2008, 2010 ja 2014.
Vuosina 2007, 2008 ja 2014 hän esiintyi Edinburgh Fringe -festivaaleilla Edinburghissa, Skotlannissa.


title: Ismo Leikola

text: Lokakuussa 2014 Leikola voitti Los Angelesissa sijaitsevan komediaklubi Laugh Factoryn järjestämän Maailman hauskin ihminen -kilpailun, jonka palkintona oli 100 000 dollaria ja kiertue Yhdysvalloissa.


title: Ismo Leikola

text: 2014 syksyllä Ismo Leikola esiintyi Lontoossa kansainvälisessä komedia-alan näytösshow’ssa. Stand up –sivusto Chortlen kriitikko Steve Bennett arvioi Leikolan illan parhaimmaksi esiintyjäksi.


title: Ismo Leikola

text: Mielenterveyden keskusliitto valitsi Ismo Leikolan vuonna 2012 Hyvän mielen lähettilääkseen. Tunnustus haluttiin liiton mukaan antaa Leikolalle hänen työstään kanssaihmisten henkisen hyvinvoinnin hyväksi. Valintaperusteluissaan liitto toteaa muun muassa, että Leikola osaa huumorin keinoin kääntää isojakin asioita käsiteltäviksi.


title: Ismo Leikola

text: Samana vuonna kirjailija Juha Vuorinen ja Sofi Oksanen toteuttivat yhdessä Ismo Leikolan ja Mielenterveyden keskusliiton kanssa hyväntekeväisyyskampanjan mielenterveyden hyväksi..


title: Ismo Leikola

text: Leikola on asunut vuoden 2016 alusta vaimonsa kanssa Yhdysvalloissa Los Angelesissa West Hollywoodissa.


title: Ismo Leikola

text: Leikolan veli Kai Leikola on jyväskyläläisen Soulfallen-yhtyeen entinen laulaja.LähdeLähdeLähdeLähde


title: Ismo Leikola

text: Lähde


title: Juha Muje

text: Juha Herman Muje (s. ) on suomalainen näyttelijä.


title: Juha Muje

text: Kouluaikoinaan Muje esiintyi harrastajateatterissa kotikaupungissaan Pietarsaaressa ja haki Teatterikorkeakouluun vuonna 1968 Suomessa vierailleen neuvostoliittolaisen teatteriohjaajan Toivo Lankisen kehoituksesta. Hänet palkattiin heti teatterikoulusta valmistuttuaan 1971 Turun kaupunginteatteriin. Hän oli mukana monissa Kalle Holmbergin ja Ralf Långbackan ohjauksissa, kuten Eeron roolissa 1970-luvun puolenvälin "Seitsemässä veljeksessä". Hän on näytellyt myös Helsingin Kaupunginteatterissa, Kom-teatterissa, Tampereen Työväen Teatterissa sekä vuodesta 1997 Kansallisteatterissa, josta jäi eläkkeelle 2013.


title: Juha Muje

text: Vuonna 2017 ilmestyi Mujen elämää ja uraa käsittelevä teos "Juha Muje – näyttämöllä ja kulisseissa".


title: Juha Muje

text: Mujen ensimmäinen elokuvarooli oli vuonna 1971 elokuvassa "Kujanjuoksu". Tunnetuimpia Mujen rooleja ovat muun muassa pornokauppias Sundmanin rooli "Raid"-televisiosarjassa (2000) ja myöhemmin elokuvassa (2003). Ääninäyttelijänä Muje on esittänyt Ujoa elokuvassa "Lumikki ja seitsemän kääpiötä", Lumierea "Kaunotar ja hirviö" -elokuvassa ja Wallacea elokuvan "" suomenkielisessä versiossa.


title: Juha Muje

text: Mujella on kolme lasta. Hänen esikoisensa Samuli Muje on myös näyttelijä.


title: Juha Muje

text: Muje on kärsinyt sepelvaltimotaudista, ja hänelle on tehty sydämen ohitusleikkaus 2000-luvun alussa.


title: Simo (täsmennyssivu)

text: Simo tarkoittaa seuraavia asioita:


title: Janita

text: Janita on suomalainen naisen etunimi. Nimi tulee espanjankielisestä nimestä "Juanita". Nimi Janita pääsi nimipäiväkalenteriin vuonna 1995. Vuoden 2015 loppuun mennessä nimi Janita on Suomessa annettu noin 2640 henkilölle.


title: Ulpu Iivari

text: Ulpu Marjatta Iivari (ent. Iivari-Tapiola, s. 20. maaliskuuta 1948 Salla) on suomalainen sosialidemokraattinen poliitikko ja toimittaja.


title: Ulpu Iivari

text: Iivari toimi "Helsingin Sanomien" kulttuuritoimittajana vuosina 1968−1971. Hän oli SDP:n lehdistösihteeri vuosina 1974−1976 ja "Suomen Sosialidemokraatin" kirjeenvaihtaja New Yorkissa vuosina 1976−1978. Vuosina 1978−1980 ja 1982−1987 Iivari oli eduskuntaryhmän sihteeri. Hän oli SDP:n puoluesihteeri (Suomen ensimmäisenä naispuoluesihteerinä) vuosina 1987−1991. Vuonna 1986 Iivari oli Suomen YK-valtuuskunnan jäsen. Hän oli presidentin valitsijamies vuoden 1988 presidentinvaaleissa.


title: Ulpu Iivari

text: Iivari toimi SDP:n kansanedustajana vaalikauden 1991–1995 ja siirtyi myöhemmin europarlamenttiin. Hän ei kuitenkaan tullut valituksi europarlamenttiin vuoden 2004 vaaleissa. Iivari oli Helsingin kaupunginvaltuuston jäsen vuosina 1993−1996.


title: Ulpu Iivari

text: Iivari on työskennellyt viestintäkonsulttina ja valtiosihteerinä. Hän on myös ollut yksityisen vastaanottokeskusyrityksen Luona Oy:n hallituksen jäsenenä.


title: Ulpu Iivari

text: Ulpu Iivarin puoliso vuosina 1969−1979 oli toimittaja Kari Tapani Tapiola. Heillä on vuonna 1970 syntynyt poika.


title: Sirpa Paatero

text: Sirpa Hannele Paatero (o.s. Peltonen, s. 9. syyskuuta 1964 Karhula) on suomalainen poliitikko. Puoluetaustaltaan hän on sosiaalidemokraatti. Paatero nousi kansanedustajaksi 1. helmikuuta 2006 varasijalta Sinikka Mönkäreen luovuttua kansanedustajan paikasta. Hänet valittiin kehitysministeriksi syyskuussa 2014.


title: Sirpa Paatero

text: Kansanedustajan toimen lisäksi Paatero on toiminut 2007–2016 urheilujärjestö TUL:n puheenjohtajana.


title: Sirpa Paatero

text: Sirpa Paateron puoliso on ollut vuodesta 1987 rakennusinsinööri Antti Paatero. Heillä on vuosina 1988 ja 1993 syntyneet tyttäret.


title: Simo (nimi)

text: Simo on suomalainen miehen etunimi. Nimi on muunnos heprealaisesta nimestä Simeon, joka esiintyy myös muodossa Simon ja tarkoittaa ”hän on kuullut”. Simon nimipäivä on 28. lokakuuta, joka läntisissä kirkkokunnissa on vanhastaan apostoli Simon Kiivailijan muistopäivä.


title: Simo (nimi)

text: Suomessa nimi Simo oli 1900-luvun alusta lokakuuhun 2017 mennessä annettu Suomessa 14 957 henkilölle.


title: Simo (nimi)

text: Listan henkilöt ovat suomalaisia, ellei toisin mainita.


title: Simon rautatieasema

text: Simon rautatieasema () on Simon kunnan Asemakylällä Simojoen pohjoisrannalla sijaitseva Suomen rataverkon liikennepaikka rataosalla . Asema sijaitsee 24,6 kilometriä Kemistä etelään ja 80,9 kilometriä pohjoiseen Oulusta. Rautatiehallituksen arkkitehdin Bruno Granholmin suunnittelema asemarakennus on valmistunut vuonna 1903. Asema-alueen muihin rakennuksiin kuuluvat tavaramakasiini sekä nykyisin yksityisomistuksessa olevat rautatiehenkilökunnan asunnot lisärakennuksineen.


title: Simon rautatieasema

text: Nykyisin Simon rautatieasema on miehittämätön, ja liikenteenohjaustoiminnot hoidetaan kaukokäytöllä Oulusta käsin. Henkilöliikenne lopetettiin 1990, ja liikennepaikkaa käytetään nykyisin vain junien kohtauttamiseen. Simon asemalla ei ole myöskään lipunmyyntiä ja nykypäivänä Kemi on Simosta lähin henkilöliikenteen asema. Simon asemaa on kuitenkin suunniteltu uudelleen avattavaksi Pohjanmaan ratauudistuksessa.


title: One Man Army and the Undead Quartet

text: One Man Army and the Undead Quartet oli ruotsalainen metalliyhtye. Sen perusti joulukuussa 2004 samana vuonna hajonneen The Crown -yhtyeen laulaja Johan Lindstrand. Yhtyeen musiikki on tyyliltään death- ja thrash metalin sekoitusta.


title: One Man Army and the Undead Quartet

text: One Man Army and the Undead Quartetin debyyttialbumi "21st Century Killing Machine" julkaistiin saksalaisen Nuclear Blast -levy-yhtiön kautta 6. tammikuuta 2006. Joulukuusta 2005 helmikuuhun 2006 yhtye kiersi Eurooppaa yhdessä Children of Bodomin ja Ektomorfin kanssa. Huhtikuussa 2006 yhtye lähti Neckbreakers Ball -nimiselle kiertueelle, jolla olivat mukana myös Hypocrisy, Soilwork, Amorphis ja Scar Symmetry.


title: One Man Army and the Undead Quartet

text: Yhtye hajosi vuonna 2012.


title: Jeppis Hockey

text: Jeppis Hockey on pietarsaarelainen jääkiekkoseura, joka pelaa II-divisioonan Keskimaan lohkossa. Jääkiekkojoukkueesta käytetään nimitystä Jeppis Hockey. Seura korvasi 1990-luvulla I-Divisioonassa (nykyään Mestis) pelanneen, vuonna 1961 perustetun joukkueen nimeltä Centers. Seura on ollut Suomi-sarjan vakiojäsen sillä kausi 2007–2008 oli sille jo kuudes Suomi-sarjassa. Jeppiksen kotihallina toimii Pietarsaaren jäähalli Kristalli, joka vetää 2300 katsojaa.


title: Simojärvi

text: Simojärvi on Lapin eteläosassa Ranualla sijaitseva järvi. Se on pinta-alaltaan Suomen 90. suurin järvi.


title: Simojärvi

text: Simojärvenä tunnettu vesistö muodostuu kahdesta laajasta järvialtaasta, joita keskellä sijaitseva kapea Kultisalmi. Sen kokonaispinta-ala on 8 990 hehtaaria eli 90 neliökilometriä ja kokonaispituus on noin 33 kilometriä. Jos mukaan luetaan myös samalla vedenpinnan korkeudella oleva Välttämönjärvi, tulisi järven pinta-alaksi 100 neliökilometriä. Koska järvi on muodotaan pitkä ja kapea, kutsutaan sen järvenosia tässä artikkelissa etelä- ja pohjoisosaksi. Eteläosan pinta-ala on 5 460 hehtaaria eli 55 neliökilometriä. Se on 13 kilometriä pitkä ja 7 kilometriä leveä. Sen pohjoispäässä sijaitsee laaja Porosaari, jonka koillispuolella sijaitsee pieni Vohonselkä, itäpuolella Soppananselkä ja järvenosan eteläpää muodotaa Isoselän, jonka eteläpässä avautuu pieni Lehtoperän lahti. Pohjoisosan pinta-ala on 3 530 hehtaaria eli 35 neliökilometriä. Se on 18 kilometriä pitkä ja 6 kilometriä leveä. Pohjoisosassa on kaksi järvenselkää, pohjoisessa Näskänselkä ja etelässä Pajuselkä, joita yhdistävät toisiinsa Kenttäsaaren ja Karhusaaren väliset Nuuskansalmet ja Takasalmi. Pajuselän eteläpäässä jää Koppelosaaren taakse kapeneva Koppeloselkä, josta haarautuu luoteeseen Kaarisalmi ja sen päässä Halkoselkä.


title: Simojärvi

text: Järvessä on kartan mukaan noin 180 saarta, joista 91 sijaitsee järven pohjoisosassa ja 87 sen eteläosassa. Pohjoisosan suurimmat saaret sijaitsevat Näskänselän ja Pajuselän välisessä kapeikossa. Niitä ovat Kenttäsaari, jossa on oma lampikin, Karhusaari, Mäntysaari, Peltosaari, Niittysaari, Pitkäsaari ja Vitikkosaaret. Näitä etelämpänä sijaitsee suojeltu Koppelosaari. Järven eteläosaa dominoi suuri Porosaari (pinta-ala 4,5 km² ), joka on 4,6 kilometriä pitkä ja 2,4 kilometriä leveä. Porosaaren ympärillä ovat lisäksi Kellarinniemi, Venäläissaari, Hiukanniemi, Paasonsaari ja Kivisalmensaari. Porosaaresta itää Soppanselällä sijaitsee Selkäsaaret ja Soppansaari. Eteläosan eteläpäässä on vielä Lamanginsaari, joka on 900 metriä pitkä, ja vielä tästäkin hieman etelään sijaitsevat Hautasaari, Hoikansaari ja Lehtosaari.


title: Simojärvi

text: Järvi on luodattu ja siitä on julkaistu syvyyskartat. Sen pohjoisosan tilavuus on 176 miljoonaa kuutiometriä eli 0,176 kuutiokilometriä ja eteläosan on 273 miljoonaa kuutiometriä eli 0,273 kuutiokilometriä. Vaikka järvi on viiden metrin keskisyvyyden mukaan matala järvi, on sillä joitakin syvänteitä. Eräs kapea-alainen syvänne alkaa järven eteläosassa Rajaniemen edustalta ja päättyy Korvaniemen edustalle. Sen syvin kohta yltää 27 metrin syvyyteen. Pohjoisosan eteläpäässä Kultivaaran edustalla on syvänne, jossa on kaksi lähes 20 metristä kohtaa.


title: Simojärvi

text: Järven pohjoisosan rantaviivan pituus on 117 kilometriä ja eteläosan 122 kilometriä, josta lankeaa Porosaarelle suuri osa. Suuria järven rantaviivaa mutkistavia niemiä ovat Kaariniemi, Olangonniemi, Korteniemi, Rajaniemi, Jyriniemi, Mustaniemi sekä Aittoniemi. Järven rannat ovat pääosin alavaa maata, mutta rannoille ulottuvat myös korkeat mäet. Niitä ovat pohjoisessa Louhelanoaho, Nurminiemi ja Putkivaara, joka nousee yli 45 metriä järven vedenpinnasta. Pohjoisosan eteläpäässä kohoavat vielä Muljuvaara ja Kultivaara, joka kohoaa 45 metrin korkeuteen. Järven eteläosa on alavampaa kuin pohjoisosa. Järven rantaan ulottuu vain vähän peltoja, joten suurin osa rannoista on metsämaata, joka on muutamin paikoin soistuneena jopa suota. Rannoilla on pääasiassa haja-asutusta, joiden väliin on rakennettu runsaasti vapaa-ajan asuntoja. Järven pohjoispäässä sijaitsee Pohjaslahden ja Putkivaaran kylät ja Halkoselältä etelään työntyvän Olangonlahden perukassa sijaitsee Olangon kulmakunta. Järven eteläosan pohjoispäässä sijaitsee Porosaaren suojassa Sääskenperän kulmakunta, itärannalla Soppanan kulmakunta ja Isoselän itärannalla Penämön kulmakunta. Impiön kylä ei enää kuulu järven vaikutuspiiriin, vaikka se on seudulle muutoin merkittävä kylä. Järven itärantoja seuraa pohjoisesta seututie 942, mutta se etääntyy Näskänselän jälkeen länteen. Tieltä haarautuu silloin kylätie Olankoon ja se jatkaa järveä seuraten Lehtoperälle asti. Itärantoja ei seuraa mikään tie järveä tiiviisti, vaikka kaikkialle pääseekin jotain tietä pitkin. Vasta Penämön ja Impiön välinen tie seuraa rantoja, kunnes siihen yhtyy Lehtoperän eteläpuolelta koukkaava yhdystie. Etelässä tiet liittyvät lopulta seututiehen 941.


title: Simojärvi

text: Simojärven vedenlaatu on Kultisalmen eteläpuolella erinomainen. Kultisalmen pohjoispuolen (mm. Näskänselän, Pajuselän ja Välttämönselän) osalta vedenlaatu on hyvä. Simojärven vedessä on lievä humusleima. Rehevyystasoltaan järvi on karu.


title: Simojärvi

text: Muikku, siika, made, hauki, ahven, särki ja järvitaimen kuuluvat järven luontaiseen kalakantaan, kuha taas on istutettu järveen.


title: Simojärvi

text: Järvi sijaitsee Simojoen vesistössä (vesistöaluetunnus 64) Simojärven valuma-alueella (64.05), jonka sekä Pajuselän–Näskänselän alueeseen (64.051) että Isoselän–Soppananselän alueeseen (64.052) järvi kuuluu. Raja alueiden välillä kulkee keskeltä Kultisalmen kohdalta. Järven vedenpinnan korkeus on 176,3 metriä mpy molemmissa järvenosissa. Järven vedenorkeuksia on mitattu vuodesta 1962 asti. Niiden mukaan järven keskivedenkorkeus on ollut 176,19 metriä (N60) mpy. ja keskimääräinen vedenkorkeuden vaihtelu on ollut 62 senttimetriä. Ylimmillään vesi on ollut 175,65 metriä (kesäkuu 1973) ja alimmillaan 175,65 metriä syyskuu 1962) mpy., joten äärivaihtelu on 151 senttimetriä.


title: Simojärvi

text: Valuma-alue saa pääosan vedestään molempia järvialtaita ympäröiviltä pieneten jokien valuma-alueilta. Niitä ovat Impiönjärven valuma-alue (64.059), Penämönjärven valuma-alue (64.058), Korvaojan valuma-alue (64.057), Paasonjoen valuma-alue (64.056), Vahonjoen valuma-alue (64.055), Ruonalammen valuma-alue (64.053) ja Näskänjoen valuma-alue (64.054). Vesistöalueen vedet jatkavat matkaansa Simojoen yläosan alueen (64.04) kautta Simojokea myöten Perämereen.


title: Simojärvi

text: Simojärveen laskevista joista suurimmat ovat Paasonjoki ja Vohonjoki, jotka tuovat vesiä idästä Posion puolelta saakka. Järven uomaverkosto muodostuu seuraavasti:


title: Simojärvi

text: 1) Etelässä Isoselkään laskevat Impiönjoki ja Penämönjoki, jotka tuovat vesiä itäisen Ranuan pienistä järvistä. Isoselältä vedet virtaavat pohjoiseen Soppananselälle, johon laskevat Korvajoki ja Paasonjoki. Soppananselältä vesimassat jatkavat matkaa edelleen pohjoiseen Rajaselälle, johon yhtyvät myös Vohonselän ja siihen laskevan Vohonjoen vedet. Rajaselältä vedet virtaavat Kultisalmen lävitse Koppeloselälle.


title: Simojärvi

text: 2) Pohjoisessa Näskänselkään laskee Näskänjoki. Vedet jatkavat täältä matkaansa etelämmäs Pajuselälle Takasalmen ja Nuuskansalmien kautta. Pajuselkään laskevat Kiviojan ja Ruonaojan vedet. Pajuselältä vedet etenevät etelään Koppeloselälle, jossa ne kohtaavat järven eteläosista tulevat vedet.


title: Simojärvi

text: 3) Koppeloselältä vesien virtaus jatkuu Kaarisalmen, Halkoselän ja Välttämönsalmen lävitse Välttämönselälle, johon laskee Juurenjoki. Selän itäpuolella Koivusaaren takana sijaitsee Lautaselkä, johon laskee Hiisiojaa pitkin pienen Hiisijärven vedet. Lautaselältä ja Välttämönselältä vedet jatkavat matkaa lounaaseen Kortesalmen kautta Kortejärvelle, ja edelleen Ristisalmen läpi Kaitajärvelle, josta saa alkunsa Simojärven laskujoki, Simojoki.


title: Simojärvi

text: Simojärven pohjoisosan alueella on 10 yli hehtaarin kokoista järveä tai lampea, jotka laskevat suoraan tai välillisesti järveen. Niistä huomattavimpia ovat Kivilampi (10 ha), Isolampi (5 ha) ja Pajulampi (4 ha). Järven länsirantaan laskee Ruonalampi (65 ha) omaa laskuojaa myöten ja järven pohjoispäähän laskee Näskänjokea myöten Siikalampi (37 ha). Simojärven eteläosan alueella on myös 10 yli hehtaarin kokoista järveä tai lampea, jotka laskevat suoraan Simojärveen. Näistä huomattavimpia ovat Kumpulampi (11 ha), Akonlampi (9 ha) ja Kaakkurilampi (6 ha). Eteläosaa ympäröiviltä pienemmiltä valuma-alueilta voidaan nostaa esille esimerkiksi Ristijärvi (88 ha), Petäjälampi (33 ha), Yli-Voho (31 ha), Keski-Voho (66 ha) ja Ali-Voho (31 ha) Vahojoen valuma-alueelta, Yli-Soppananjärvi (85 ha), Soppananjärvi (57 ha) ja Kaarlolampi (32 ha) Paasonjoen valuma-alueelta, Korvajärvi (160 ha) Korvaojan valuma-alueelta, Penämönjärvi (443 ha) ja Latva-Penämö (50 ha), ja vielä Impiönjärvi (419 ha), Saunajärvi (175 ha), Roosinginjärvi (125 ha), Rytijärvi (89 ha) ja Mämmilampi (56 ha) Impiönjoen valuma-alueelta.


title: Simojärvi

text: Simojärven lasku-uoma on Välttämönsalmi, joka laskee Välttämönjärveen, joka vuorostaa laskee Välijoen ja Auralammen kautta Simojokeen.


title: Sokos Hotels

text: Sokos Hotels on hotelliketju, joka toimii 31 paikkakunnalla Suomessa. Ketjulla on lisäksi hotelleja Virossa ja Venäjällä. Sokos Hotels -ketjuun kuuluu 45 hotellia Suomessa, 2 hotellia Tallinnassa ja 3 hotellia Pietarissa. Sokos Hotellit ovat osa S-ryhmää, jonka S-Etukortilla saa hotelleista asiakasomistajaetuja.


title: Sokos Hotels

text: Aiemmin Sokos Hotels -ketjuun ovat kuuluneet myös Klaus Kurki (nykyisin ateljeehotelli Klaus K) ja Hesperia (sittemmin Radisson SAS Hesperia, nykyisin Crowne Plaza) Helsingissä, Sokos Hotel Vaakuna Oulussa (nykyisin Radisson Blu Hotel, Oulu), Sokos Hotel Jyväshovi Jyväskylässä, Sokos Hotel Caribia Turussa ja Sokos Hotel Tropiclandia (nykyisin Scandic Waskia) Vaasassa, Sokos Hotel Tammer (nykyisin Radisson Blu Grand Hotel Tammer Tampereella, Raumanlinna Raumalla (nykyisin Best Western -ketjussa) sekä Vaakuna Kokkolassa (osassa hotellin huoneista toimii nyt Best Western -hotelli).


title: Sokos Hotels

text: Sokos Hotels -hotellien yhteydestä löytyy yleisesti useita ruoka- ja seurusteluravintoloita. Yleisimpiä S-ryhmän ketjuravintoloita ovat Frans et les Femmes, Rosso, Sevilla, Memphis sekä Amarillo. Useissa hotelleissa on kuitenkin myös omia ravintoloita, jotka eivät kuulu mihinkään valmiiseen ravintolaketjuun mutta jotka kuuluvat silti kanta-asiakasetuja antavien ravintoloiden piiriin. Fransmannit ovat poistumassa käytöstä ja ne muutetaan Frans & les femmes bistroiksi.


title: Toyota Land Cruiser

text: Land Cruiser on Toyotan valmistama maastoauto.


title: Toyota Land Cruiser

text:
Toyotan maastoautojen valmistus alkoi toisen maailmansodan jälkeen amerikkalaisen Willys' Jeepin pohjalta kehitetyllä BJ-mallilla. Varhainen BJ oli lähinnä sotilaskäyttöön tarkoitettu karu ajoneuvo.
Maastoautojen valmistus jakautui Toyotalla eri linjoihin käyttötarkoituksen mukaan. Sotilaalliseen käyttöön tarkoitetut maastoajoneuvot olivat omana sarjanaan ja siviilimallit omanaan. Nimi Land Cruiser otettiin käyttöön lähinnä siviilimallien
markkinointia varten.


title: Toyota Land Cruiser

text: BJ -mallin Land Cruiserin ensimmäinen prototyyppi valmistui vuonna 1951. Se tunnettiin nimellä Toyota Jeep, esikuvansa amerikkalaisen Willys Jeepin mukaan. BJ:ssä oli Jeepiä tehokkaampi 2,2-litrainen moottori ja osa-aikainen neliveto. Land Cruiserin sarjatuotanto alkoi vuonna 1953 Toyota Automotive Loom Works Ltd:ssa. Willys-Overland ei pitäny Toyotan käyttämästä Jeep nimestä mallissaan ja nimi muutettiin Land Cruiseriksi vuonna 1954. Land Cruiser nimi taas oli osittain kopioitu englantilaiselta kilpailijalta Land Roverilta. Land Cruiserin vaihteistossa oli vain matala 1. vaihde, ei puolittajia.


title: Toyota Land Cruiser

text: Vuonna 1951 alkuperäisen 85 hevosvoimaisen dieselin korvasi 3,8-litrainen F-sarjan 125 hevosvoimainen.


title: Toyota Land Cruiser

text: Uusi 20-sarjan Land Cruiser oli enemmän siviilikäyttöön tarkoitettu malli. Sen matkustusmukavuutta oli paranneltu muun muassa lehtijousilla jotka olivat peräisin Toyota Crownista. Lisäksi korin muotoiluun oli panostettu enemmän. Moottorina oli 3878-kuutioinen F-sarjan kuusisylinterinen.


title: Toyota Land Cruiser

text: Vuonna 1954 valmistettiin ensimmäiset kovakattoiset Land Cruiserit ja pidempi malli FJ35V tuli myyntiin.


title: Toyota Land Cruiser

text: 40-sarja korvasi 20-sarjan. Siinä oli edeltäjäänsä hieman tehokkaampi moottori ja nyt kunnollinen valikoima matalia vaihteita.


title: Toyota Land Cruiser

text: Vuonna 1974 B-tyypin dieselmoottori lisättiin BJ40 -malliin. Tämä versio oli Japanin markkinoilla suosittu, koska kolmilitrainen diesel meni pienempään verotusluokkaan kuin isompi nelilitrainen bensiinimoottori. Myöhemmin moottorit muutettiin 2B:ksi (3168 cc Japan only) ja 3B:ksi (3431 cc).


title: Toyota Land Cruiser

text: Viimeiset FJ40 -mallit myytiin vuonna 1983. Joillakin markkinoilla myydään nykyisin FJ Cruiser-mallia, joka muistuttaa muotoilultaan FJ40:ä.


title: Toyota Land Cruiser

text: 55 Land Cruiser oli farmariversio, siinä on pidempi 2700 mm akseliväli. 55 loi Land Cruiserille mallin korkean arvostuksen.


title: Toyota Land Cruiser

text: Vuonna 1975 julkaistiin 2F-tyypin 4,2 litraisella moottorilla.


title: Toyota Land Cruiser

text: Uuden sukupolven Land Cruiser tuli myyntiin vuonna 1980. Se oli suunniteltu mukavammaksi kuin edeltäjänsä. Siinä oli levyjarrut etupyörissä, ilmastointi (ei Suomen tuontiohjelmassa), matkustamon lisälämmitin etupenkin alla ja päivitetty sisusta. J60:n moottorit olivat päivitetyt versiot 2F:stä ja 3B:stä. Alusta oli edelleen varustettu jäykillä akseleilla ja lehtijousilla.


title: Toyota Land Cruiser

text: Land Cruiser J60:n ajo-ominaisuudet maastossa ja maantiellä jäivät autolehden maastoautovertailussa jälkijoukkoon: Land Cruiser HJ60:n maastoajo-ominaisuudet osoittautuivat kuuden maastoauton vertailussa huonoimmiksi. Ohjaus on kevyt, mutta liian hidas. Myös vaihteensiirto toimii turhan hitaasti.


title: Toyota Land Cruiser

text: Sisätilat ovat isot ja tilaa on kahdeksalle. HJ 60 High Roof-mallin kattoa on korotettu, jotta taakse mahtuisi kolmas penkkirivi.


title: Toyota Land Cruiser

text: Kuusisylinterisen 3984 cm³ dieselrivimoottorin suurin teho on 74 kW ja suurin vääntömomentti 232 Nm. 2220 kilon omapainoon nähden moottori on melko vähätehoinen ja kiihtyvyys on heikkoa, seisova kilometri (0-1000 metriä) 43,9 sekuntia. Painosta johtuen myös kulutus on melko iso.


title: Toyota Land Cruiser

text: Vuonna 1981 Land Cruiser sai isomman dieselmoottorin, tyyppimerkinnältään 2H, iskutilavuus 3980 cm³. Teho 74 kW (101 hv) @ 3500 rpm, vääntö 232 Nm @ 1800 rpm. 5-vaihteinen vaihteisto tuli vakiovarusteeksi vuonna 1983.


title: Toyota Land Cruiser

text: Vuoden 1984 lopussa tuli malli FJ62, jossa oli kuusisylinterinen bensiinimoottori (3F).


title: Toyota Land Cruiser

text: Vuoden 1985 lopussa tuli malli HJ61, jossa oli kuusisylinterinen 136 hv turboahdettu suoraruiskutusdieselmoottori (12H-T). Samassa yhteydessä tehtiin kevyt kasvojenkohotus, jossa mm. etuvalot muuttuivat nelikulmaisiksi tuplavaloiksi. Myös ahtamaton moottori sai hieman päivitystä ja teho nousi 105:n hevosvoimaan.


title: Toyota Land Cruiser

text: 70 -sarjan Land Cruiser esiteltiin vuonna 1984. Siitä on tarjolla useita eri lavamalleja, umpipakettiauto ja farmariversiot. 70-sarja korvasi mallistossa 40-sarjan ja se oli saatavana vain 3F-bensiinimoottorilla. Samana vuonna tuli automaattivaihteistolla varustettu versio.


title: Toyota Land Cruiser

text: J70-sarjalainen on varustettu erillisellä rungolla. Neliveto on kytkettävää mallia. Edessä ja takana ovat jäykät-akselit, joihin on tarjolla lisävarusteena manuaalisesti kytkettävät tasauspyörästönlukot. Tarjolla on myös tupla polttoainetankki ja snorkkeli.


title: Toyota Land Cruiser

text: J70-malli on yhä valmistuksessa Toyotan tehtailla ja saatavissa ympäri maailman, päämarkkinan olessa Afrikassa, Australiassa, ja Etelä-Amerikassa. Eurooppaan ja USA:han J70 sarjalaista ei kuitenkaan ole virallisesti tarjolla. Afrikkaan vietävät mallit valmistetaan nykyään Ovarissa, Portugalissa.


title: Toyota Land Cruiser

text:
J70 sarjalaista on uudistettu vuosien kuluessa tasaisin väliajoin.
Moottoreina nykyään on 4,2-litrainen diesel rivikuutonen vapaastihengiitävänä ja 4,5-litrainen bensiini rivikuutonen. Joillakin markkinoilla moottorina on 1GR-FE 4,0-litrainen V6 bensiini tai 1VD-FTE, 4,5 V8 diesel. V8 diesel on sama kuin J200:ssa, mutta kevyemmällä viritysasteella ilman toista turboahdinta.


title: Toyota Land Cruiser

text: Suomessa 70-sarjaa on saanut myös L-sarjan dieselmoottorilla.


title: Toyota Land Cruiser

text: Vuonna 2015 70-sarjalaista tarjottiin myös Japanin markkinoille yhden vuoden ajan.


title: Toyota Land Cruiser

text: 80-sarja esiteltiin vuonna 1989 korvaamaan jo vanhentunut 60-sarja. Siinä oli nyt kierrejouset ja kolme eri moottorivaihtoehtoa jotka olivat kuusisylinterinen 3F-E, suorasuihkutusdiesel 1HD-T ja normaali 6-sylinterinen diesel.


title: Toyota Land Cruiser

text: Kaikissa Pohjois-Amerikassa ja Euroopassa myydyissä 80-sarjan Land Cruisereissa oli kokoaikainen nelivetojärjestelmä. Afrikassa ja Australiassa saatavilla oli myös osa-aikainen nelivetoversio.


title: Toyota Land Cruiser

text: Vuonna 1990 Land Cruiser sai uudet moottorit: kuusisylinterinen 1HZ SOHC-moottori. Vuonna 1992 bensiinimoottori päivitettiin 4,5-litraiseen 1FZ-FE:een. Seuraavana vuonna tuli myös 24-venttiilinen kuusisylinterinen 4,2-litrainen turbodiesel.


title: Toyota Land Cruiser

text: Vuonna 1995 Land Cruiser sai joihinkin malleihin turvatyynyt ja lukkiutumattomat jarrut. Vuonna 1996 näistä tuli vakiovarusteita kaikissa malleissa.


title: Toyota Land Cruiser

text: 90-sarjan Prado esiteltiin vuonna 1996. Se tunnetaan joillain markkinoilla kuten Englannissa nimellä Colorado. Se korvasi 70-sarjan ja suunniteltu myös kilpailemaan Mitsubishi Pajeron kanssa. Se oli saatavilla 5VZ-FE bensiinimoottorilla (3378 cc) ja 1KZ-TE turbodieselmoottorilla (2982 cc).


title: Toyota Land Cruiser

text: 100-sarjan Land Cruiser korvasi 80-sarjan vuonna 1998. Se oli edeltäjäänsä isompi, painavampi ja tehokkaampi. Siinä oli myyntiintulohetkellä V8-moottori, 32-venttiilinen 4,2-litrainen 2UZ-FE. Myöhemmin myyntiin tuli myös kuusisylinterinen 24-venttiilinen 1HD-TFE-turbodiesel.


title: Toyota Land Cruiser

text: 100-sarjalainen on edeltäjästään poiketen varustettu erillisjousitetulla etuakselilla, eikä Suomeen tuotavissa malleissa ollut enää tasauspyörästönlukkoja kaikilla akseleilla vakiovarusteena. Tarjolla oli edelleen myös jäykällä etuakselilla varustettu versio (Land Cruiser 105) niillä markkinoilla, joissa tarvitaan erityisiä maasto-ominaisuuksia kuten Australiassa ja Afrikassa. Tämä malli tunnetaan nimellä RV tai GX.


title: Toyota Land Cruiser

text: Vuonna 2002 100-sarja sai kasvojenkohotuksen ja GX-malliin tuli paikat kahdeksalle matkustajalle. Myös turvatyynyt ja ABS-jarrut sekä sähkösäätöiset peilit tulivat vakiovarusteiksi. Kojelauta uudistui hopeanväriseksi.


title: Toyota Land Cruiser

text: 120-sarja tuli myyntiin vuonna 2002. Siitä on olemassa GX ja VX turbodiesel-versiot. Turbodieselissä on 3 -litrainen KZ-TE joka löytyy myös Toyota Hiluxin moottorivalikoimasta. Vuonna 2003 myyntiin tuli myös nelilitrainen V6-bensa.


title: Toyota Land Cruiser

text: 120-sarja on varustettu erillisellä rungolla, erillisjousitetulla etuakselilla, jossa on päällekkäiset kolmiotukivarret ja kierrejouset. Taka-akseli on perinteinen jäykkä akseli.


title: Toyota Land Cruiser

text: Nelivetojärjestelmä on tyypiltään jatkuva ja autossa on alennusvaihde. Keskitasauspyörästö on lukittavissa ja sen ollessa avoimena, voimaa jakaa torsen. Joillakin markkinoilla oli lisävarusteena tarjolla taka-akselille kytkettävä tasauspyörästön lukko. Suomen markkinoilla auto oli yleensä varustettu luistonestojärjestelmällä.


title: Toyota Land Cruiser

text: Moottorivaihtoehdot:


title: Toyota Land Cruiser

text: 150-sarjan Prado perustuu edeltäjäänsä 120-sarjalaiseen.


title: Toyota Land Cruiser

text: Aluksi moottorina oli tarjolla 3,0 nelisylinterinen diesel tai 4,0 V6 bensiini.


title: Toyota Land Cruiser

text: Vuonna 2016 tarjolle tuli uudistetut 2,8 litraiset nelisylinteriset dieselmoottorit.


title: Toyota Land Cruiser

text:
Kutsutaan myös nimellä Land Cruiser V8. Sydney Motor Show’ssa esitelty Land Cruiser on suunniteltu J100-mallin korvaajaksi. Alustavassa moottorivalikoimassa on ilmoitettu olevan ainakin uusi 4,5 litran V8-diesel ja myös 5,7 litran V8-bensiini (Bensiinimoottorista ei alustavien tietojen mukaa tuoda suomeen), joka löytyy myös Toyotan Amerikan malliston täysikokoisen lava-auton, Tundran keulilta. Uutuutena J200-mallissa on muun muassa hydraulinen jousitus, Kinetic Dynamic Suspension System (KDSS), jolla parannetaan maasto-ominaisuuksia muun muassa kallistustenvakaimien poiskytkennän avulla ja CRAWL-ryöminnähallintajärjestelmä, jolla helpotetaan liikkumista kivikoissa, hiekalla ja vastaavissa oloissa. Aluksi CRAWL-järjestelmän saa vain bensiinikoneseen.
Land Cruiser J200 jakaa korin ja voimalinjan bensakoneella Lexus LX570:n kanssa.
Vaihteistona J200:a on kuusivaihteinen automaatti älykkäällä vaihteistonohjauksella ja viisivaihteinen automaatti V6:n yhteydessä. Alennusvaihteisto on mukana kummassakin.


title: Toyota Land Cruiser

text: Nykyinen moottorivalikoima kattaa seuraavat koneet:


title: Ensimmäinen Harkovan taistelu

text:
Ensimmäinen Harkovan taistelu oli osa operaatio Barbarossaa ja siinä Saksan joukot valtasivat Harkovan ja Belgorodin kaupungit lokakuussa 1941.
Saksan 6. armeijan etujoukot saapuivat Harkovaan 20. lokakuuta ja kohtasivat kaupunkia puolustaneen Neuvostoliiton 28. armeijan voimakasta vastarintaa. Raskaiden taisteluiden jälkeen puna-armeija vetäytyi kaupungista 24. lokakuuta. Saksalaiset eivät tällä seudulla edenneet idemmäksi ennen talvea.


title: Katja Salminen

text: Katja Soile Helena Salminen (s. 21. joulukuuta 1949 Helsinki) on suomalainen näyttelijä. Hän on Kansallisteatterin vakituinen näyttelijä vuodesta 1977.


title: Katja Salminen

text: Salminen valmistui ylioppilaaksi Munkkivuoren Yhteiskoulusta 1968. Tämän jälkeen Salminen opiskeli Tampereen yliopiston II ammattinäyttelijäkurssilla 1969–1973. Lisäksi hän on opiskellut muun muassa Oulun ja Lahden musiikkiopistoissa (nykyinen Lahden konservatorio).


title: Spartan: Total Warrior

text: Spartan: Total Warrior on Creative Assemblyn kehittämä ja Segan julkaisema toiminta ja hack and slash -videopeli. Peli on julkaistu vuonna Xbox:lle, PlayStation 2:lle ja Nintendo GameCubelle. Pelissä taistellaan yhdellä sankarilla antiikin Kreikan armeijan puolella muun muassa roomalaisia ja barbaareja vastaan. Pelin kuluessa sankari saa uusia aseita ja jumalvoimia, jotka helpottavat vihollisten tappamista.


title: Spartan: Total Warrior

text: Peli sijoittuu Rooman valtakunnan aikaan, kun keisari Tiberius on vallassa. Keisari on päättänyt laajentaa Roomaa ja on hyökännyt Kreikkaan, tarkoituksenaan kukistaa Sparta. Roomalaiset, kenraali Crassuksen, johdolla ovat piirittäneet kaupungin ja valmistautuvat hyökkäykseen. Nimetön sankari, jota kutsutaan Spartalaiseksi (pelaajan ohjaama), taistelee spartalaisten puolella yhdessä Castorin ja Polluxin kanssa puolustaen muureja. He torjuvat roomalaisten hyökkäykset, mutta Crassus lähettää Taloksen, suuren vaskijättiläisen, tuhoamaan muurit. Spartalainen kuitenkin tuhoaa Taloksen muurilla olevien katapulttien avulla. Seuraavana yönä Ares käskee Spartalaista menemään Roomalaisten leiriin ja hakea sieltä Athenen miekat. Hän suoriutuu tehtävästä Castorin avustuksella ja samalla he vapauttavat Electran ja useita muita vankeja. Electra kertoo Spartalaiselle, että roomalaisilla on uusi, voimakas ase. Hänen sanansa todistuvat aidoiksi kun roomalaiset hyökkäävät uuden aseensa kanssa. He ovat vanginneet Medusan koneeseen, jonka avulla he voivat kivettää vastustajansa pitkän matkan päästä. Lisäksi Crassuksella on käytössään kilpi, jonka avulla voi myös kivettää. Spartalainen kuitenkin onnistuu uudestaan hyökkäämään roomalaisten leiriin ja hän tuhoaa koneen samalla tappaen Crassuksen, jolta saa käyttöönsä kilven.


title: Spartan: Total Warrior

text: Ares puhuu taas Spartalaiselle ja opastaa häntä lähtemään Troijaan hakemaan Akhilleuksen keihästä pelastaakseen tämän avulla Spartan. Spartalainen matkustaa yhdessä Kastorin, Polluxin ja Electran kanssa pohjoiseen ja he joutuvat matkan varrella taistelemaan barbaareita ja heidän johtajaansa Beowulfia vastaan, jolta Spartalainen saa sotavasaran. Sankareiden joukkio astuu Troijan alamaailmaan ja Spartalainen taistelee tiensä Akhilleuksen hautakappeliin. Troijassa hän myös tapaa Sejanuksen, joka on pretoriaanikaartin prefekti, Tiberiuksen oikea käsi ja velho. Hän herättää henkiin useita Troijan sodassa kuolleiden luurankoja ja ruumiita, jotka hän sitten lähettää taistelemaan Spartalaista vastaan. Saavuttua hautakappeliin, Spartalainen tapaa taas Sejanuksen, joka tekee Spartalaisesta kopion, jota vastaan tämä sitten joutuu taistelemaan. Spartalainen selviytyy taas, saa Akhilleuksen keihään ja taistelee tiensä pois Troijasta tappaen samalla Hydran. Spartalaisen ja muiden sankareiden ollessa Troijassa, Rooma oli vallannut Spartan, joka oli jäänyt vähälle puolustukselle.


title: Spartan: Total Warrior

text: Spartalainen tajuaa, että Tiberius on tapettava. Hän matkustaa Ateenaan, missä hän tapaa tieteilijä Arkhimedeen, joka johtaa Rooman-vastaista vastarintaliikettä. Spartalainen suojelee Arkhimedesta tämän pitäessä puhetta, pelastaa useita vastarintaliikkeen jäseniä teloitukselta ja loppujen lopuksi päätyy taistelemaan Sejanusta ja lohikäärme Ladonia vastaan. Sejanus onnistuu tappamaan Polluxin mutta kuolee pian itsekin.


title: Spartan: Total Warrior

text: Lähdettyään Ateenasta Spartalainen matkustaa Roomaan "Gates of Saturn" -nimisen, Alpeilla sijaitsevan linnoituksen kautta, missä he tapaavat henkiin heränneen Sejanuksen. Spartalainen tappaa hänen voiman lähteinä toimivat Papittarensa ja lopulta myös itse Sejanuksen, viimeisen kerran. Spartalaisen armeija jatkaa matkaansa Roomaan, missä heidän suunnitelmanaan on tappaa Tiberius. Spartalainen joutuu kulkemaan Rooman viemäreissä ja katakombeissa päästäkseen kaupunkiin, samalla kun muut matkustavat Colosseumille, missä Tiberius seuraa esitystä, tarkoituksenaan räjäyttää hänen katsomonsa. Spartalainen onnistuu pääsemään kaupunkiin, tapettuaan katakombeissa Minotauroksen, mutta saa selville että muut olivat räjäyttäneet pommit liian aikaisin ja Tiberius oli selvinnyt. Seuraavaksi Spartalainen pelastaa Electran ja Castorin ja taistelee tiensä Tiberiuksen luokse. Tiberius loppujen lopuksi putoaa katsomostaan tyhjälle areenalle ja kuolee. Spartalainen kiiruhtaa hänen ruumiinsa luokse ja tapaa todellisen vastustajansa: Areen, joka paljastaa totuuden hänelle.


title: Spartan: Total Warrior

text: Spartalainen, joka ei ole koskaan tiennyt menneisyydestään, on oikeasti Afroditen palvelijan poika. Tämä palvelija oli ilmiantanut Areen, tämän rakkaussuhteesta Afroditen kanssa, Afroditen miehelle. Ares tappoi palvelijan, mutta hänet karkotettiin muiden jumalien luota. Spartalaisen muisti pyyhittiin ja hänet piilotettiin Areelta spartalaisten joukkoon ja hänelle oli myönnetty yli-inhimilliset voimat. Ares oli auttanut Roomaa valloittamaan Kreikan vain löytääkseen Spartalaisen ja tuodakseen tämän Roomaan. Tämän kerrottuaan Ares ja Spartalainen aloittavat kaksintaistelun, josta Spartalainen selviää voittajana tuhottuaan Areen.


title: Käsilaukku

text: Käsilaukku on kädessä tai olalla kannettava laukku, johon voi panna esimerkiksi lompakon,luottokortteja, kynä, avaimet, ehosteita ja nenäliinoja. Käsilaukkuja käyttävät pääasiassa naiset. Käsilaukkuja valmistetaan erilaisista aineista, esimerkiksi nahasta.


title: Käsilaukku

text: Laukun historia on pitkä hyödyllisenä käyttöesineenä ja muodikkaana käyttöasusteena. Raamatussa sana laukku sanotaan vuonna 1642. Se mainittiin Raamatussa kotelon, kirjekuoren ja repun nimenä. Laukkuja on jokaiselle, eri värisiä ja eri muotoisia.


title: Tytti Isohookana-Asunmaa

text: Tytti Maria Isohookana-Asunmaa (o.s. Isohookana, s. 24. syyskuuta 1947 Haukipudas) on suomalainen yhteiskuntatieteilijä ja poliitikko. Hän toimi Suomen Keskustan kansanedustajana vuosina 1983–2003. Alun perin hänet valittiin eduskuntaan Oulun läänin vaalipiiristä ja vuoden 1999 vaaleissa Oulun vaalipiiristä. Hän toimi kulttuuriministerinä Ahon hallituksessa vuosina 1991–1995.


title: Tytti Isohookana-Asunmaa

text: Koulutukseltaan Isohookana-Asunmaa on valtiotieteen tohtori. Politiikan ulkopuolella hän on toiminut Oulun yliopistossa historian ja yhteiskuntatieteiden lehtorina ja virkaatekevänä apulaisprofessorina. Luottamustoimissa hän on toiminut esimerkiksi Marttaliiton, Edistyksellisen tiedeliiton ja Suomen nuorison liiton puheenjohtajana.


title: Tytti Isohookana-Asunmaa

text: Hänet on nimetty Oulun yliopiston Vuoden Alumniksi 2009.


title: Tytti Isohookana-Asunmaa

text: Toimiessaan ministerinä opetusministeriössä Isohookana-Asunmaa lakkautti Kalevi Kivistön luoman viisitoistavuotisten taiteilija-apurahojen järjestelmän. Tilalle tulivat viisivuotiset apurahat, joita lain mukaan voi saada peräkkäin mutta joita kukaan ei ole saanut peräkkäin.


title: Tytti Isohookana-Asunmaa

text: Tytti Isohookana-Asunmaan puoliso on historianopettaja ja päätoimittaja Martti Asunmaa.


title: Half-Life: Opposing Force

text: Half-Life: Opposing Force on Gearbox Softwaren ja Valve Corporationin yhdessä kehittämä lisäosa Valven "Half-Life"-videopeliin. Sierra Entertainment julkaisi lisäosan vuonna 1999 Windowsille. Gearboxin perustajajäsenen Randy Pitchfordin mukaan Valve antoi kehityksen Gearboxille, jotta Valve voisi itse keskittyä muihin projekteihinsa. Vuonna 2013 peli julkaistiin OS X:lle ja Linuxille.


title: Half-Life: Opposing Force

text: Peli sijoittuu tarinallisesti samaan asetelmaan kuin "Half-Life", mutta tarina koetaan yhdysvaltain merijalkaväen erikoisyksikön sotilaan Adrian Shephardin näkökulmasta. Shephard lähetetään joukkueensa mukana Black Mesan tutkimuskeskukseen epäonnistuneen teleportaatiokokeen jälkeen.


title: Half-Life: Opposing Force

text: Pelin nimellä "Opposing Force" on kaksi merkitystä: nimi itsessään tarkoittaa sitä, pelaaja on nyt alkuperäisen "Half-Lifen" ”vihollinen”, mutta toisaalta ”vastavoima” () on myös Isaac Newtonin kolmas laki.


title: Half-Life: Opposing Force

text: Lisäosa sai kriitikoilta myönteisen vastaanoton, vaikkakin sitä kritisoitiin tyypillisistä lisäosien puutteista. Gearbox on kehittänyt myös "" ja "" -lisäosat.


title: Half-Life: Opposing Force

text: "Half-Life: Opposing Force" on toimintavetoinen ensimmäisen persoonan ammuntapeli. Pelaajaa ohjaa Adrian Shephardia, jonka silmin tapahtumat nähdään. Juonta kuljetetaan eteenpäin ”skriptatuilla kohtauksilla”, jotka vaikuttavat satunnaisilta mutta ovat käsikirjoitettuja. Pelin alueita ei ole jaettu erillisiin tasoihin, vaan kaikki peliympäristöt on yhdistetty toisiinsa. Ympäristön lineaarisen suunnittelun ja skriptattujen kohtausten takia pelaaja etenee koko ajan eteenpäin eli putkessa. Kenttien välillä on aina lyhyt lataustauko, jonka aikana seuraava pelialue latautuu.


title: Half-Life: Opposing Force

text: Läpi pelin pelaajan aseistus pysyy samanlaisena. Aseistus koostuu pelin alkupuolella realistisista tuliaseista, mutta loppua kohden pelaaja saa haltuunsa scifi-henkisiä aseita. Uusia aseita emopeliin nähden ovat muun muassa veitsi, kone - ja tarkkuuskivääri. Useimmilla aseilla on myös toissijainen hyökkäys, esimerkiksi rynnäkkökiväärillä voi laukasta aseeseen liitetyn kranaatinheittimen.


title: Half-Life: Opposing Force

text: Adrian kykenee käskyttämään taakse jääneitä sotilaita ja he pystyvät muun muassa antamaan suojatulta, lääkitsemään pelaajaa sekä hitsaamaan auki lukittuja ovia.


title: Half-Life: Opposing Force

text: Kentissä on saatavilla ammus- ja terveyspaketteja sekä seiniin kiinnitettyjä, alun perin tiedemiesten "HEV"-puvuille suunniteltuja terveyden ja suojauksen lataamislaitteita, joilla Adrian pystyy lataamaan omaa "Powered Combat Vest" eli "PCV"-suojaliiviään. Adrian kohtaa pelissä myös PCV-liiville tarkoitetun lataamon, vaikkakin kerran "Training Camp"-harjoittelukappaleessa ja kerran itse pelissä. Lääkintämiesten lisäksi Black Mesan henkilökunta kykenee parantamaan Shephardia.


title: Half-Life: Opposing Force

text: Pelin viholliset koostuvat pääosin "Half-Lifesta" tutuista Xen-ulottuvuuden avaruusolioista ja mustiin pukeutuneista CIA:n erikoissotilaista eli mustista operatiiveista (engl. "black ops"), jotka lähetettiin Black Mesaan eliminoimaan selvinneet tiedemiehet sekä "HECU:n" sotilaat ja tuhoamaan keskus ydinaseella taistelu kääntyessä voitokkaaksi Xenin joukoille. Uusina vihollisina Adrian kohtaa Race X-ulottuvuuden hirviöitä, joita ei nähdä muissa sarjan peleissä. Race X:n hirviöt ovat aggressiivisempia, kestävimpiä sekä taktisempia kuin Xenin asukkaat. Pelissä on myös kohtia, joissa pelaajan pitää taistelemisen sijaan ratkoa fysiikka- ja liikepohjaisia pulmia.


title: Half-Life: Opposing Force

text: Pelissä on emopelin tavoin verkossa pelattava moninpeli, johon pelaajat voivat myös luoda omia lähiverkossa toimivia palvelimia. Moninpeli tukee sekä "Opposing Forcessa" että "Half-Lifessa" esiteltyjä karttoja ja aseita. Gearbox on päivittänyt moninpeliä myöhemmin esimerkiksi lipunryöstö-pelimuodolla, aseilla, kartoilla sekä erilaisilla ”power-upeilla”.


title: Half-Life: Opposing Force

text: "Opposing Forcen" pääasiallisena tapahtumapaikkana ja peliympäristönä toimii Black Mesan tutkimuskeskus, joka on kuvitteellinen tutkimuslaitos New Mexicossa, Yhdysvalloissa. Black Mesa rakennettiin 1950-luvulla, jolloin Yhdysvaltain asevoimat rakensi joukon huippusalaisia, strategisesti tärkeitä ydinohjussiiloja New Mexicon autiomaahan. Neuvostoliiton romahdettua ja kylmän sodan päätyttyä siiloilla ei enää ollut sotilaallista merkitystä, minkä johdosta Yhdysvaltain hallitus päätti muuttaa entisen sotilastukikohdan tutkimuslaitokseksi. Hylättyjä siiloja laajenettiin ja niihin rakennettiin tutkimustiloja.


title: Half-Life: Opposing Force

text: Pelin toinen tapahtumapaikka on avaruusolioiden kotimaailma Xen, joka muistuttaa kaasusumun ympärille muodostunutta leijuven pienten asteroidien tai saarten muodostamaa rykelmää.


title: Half-Life: Opposing Force

text: New Mexicon osavaltiossa sijaitsevassa Black Mesan tutkimuskeskuksessa tapahtuu onnettomuus. Gordon Freeman -niminen tiedemies työntää kristallinäytteen vastakappalespektrometriin, mikä aiheuttaa [fiktiivisen] resonannsikaskadin ja synnyttää portaalin maan ja Xen-ulottuvuuden välille. Lopulta resonanssikaskadi kasvaa ja tuhoaa ison osan keskuksesta. Xenistä portaalien kautta matkaavat avaruusoliot ovat vihamielisiä ja keskuksen työntekijät kutsuvat apua. Hallitus lähettää Black Mesaan "HECU"-erikoisyksikön, jonka tehtävänä on avaruusolioiden sekä työntekijöiden eliminoiminen, jotta nämä eivät kertoisi laitoksen huippusalaisista kokeista.


title: Half-Life: Opposing Force

text: "Hazardous Environment Combat Unit"-erikoisjoukon sotilas, 22-vuotias alikersantti Adrian Shepard hälytetään Black Mesan tutkimuskeskukseen yksikkönsä kanssa saatuaan komennon Yhdysvaltain hallitukselta. Hän on saapumassa määränpäähänsä, kunnes xeniläiset ampuvat alas joukkuetta kuljettavan "Goose 7"-helikopterin. Adrian näkee lyhyitä jaksoja xeniläisten ja törmäyksestä selviytyneiden sotilaiden taistelusta, ja herää viimein Black Mesasta tiedemiehen ensiaputaitojen ansiosta. Adrian ei poikkeuksellisesti ehtinyt saamaan käskyjä eliminoida Black Mesan henkilökuntaa joukkueensa kuoleman tähden, ja tajuaa olevansa yhtä lailla loukussa laitoksessa. Etsiessään ulospääsyä hän huomaa että taistelu on kääntynyt xeniläisten voitoksi ja että sotilaat ovat perääntymässä. Hän taistelee tiensä läpi kanavajärjestelmän, kun hänet radioteitse käsketään etsimään joukkojen evakuointipaikka.


title: Half-Life: Opposing Force

text: Matkalla evakuointipisteeseensä hän kohtaa xeniläisten lisäksi "Race X"-avaruusolioita. Evakuointipisteeseen päästyään mysteerinen G-Man sulkee tien Adrianilta ja muut pakenevat ilman häntä. Muiden paettua ilman Adriania hänen täytyy löytää toinen tie pois laitoksesta, ja pitkän matkan jälkeen tämä kohtaa mustiin pukeutuneita erikoisjoukkojen sotilaita (engl. "black ops") jotka on lähetetty paikalle eliminoimaan kaikki elolliset olennot laitoksesta, myös "HECU:n" sotilaat. Pian hän löytää haavoituneen pioneerin, joka hitsaa junaradalle johtavan panssarioven auki. Adrian suuntaa ovesta huippusalaiseen "Lambda"-kompleksiin.


title: Half-Life: Opposing Force

text: Adrian saapuu "Lambda"-kompleksiin juuri nähdäkseen Gordon Freemanin telesiirtävän itsensä Xeniin, jota tämä seuraa perässä. Edettyään Xenissä hän saapuu maanalaiseen pysäköintihalliin jossa erikoisjoukot aktivoivat ydinasetta. Adrian tappaa erikoisjoukot ja pysäyttää pommin. Edettyään syvälle laitoksen uumeniin Adrian saapuu vanhempaan osaan, jossa valtava "Geneworm" aikoo tulla laitokseen valtavan portaalin läpi. Adrianin tapettua Genewormin jättiläismäinen portaali imaisee Adrianin tyhjyyteen.


title: Half-Life: Opposing Force

text: Adrian herää "V-22 Osprey"-kuljetuskoneessa G-Manin kanssa. G-Man pitää hänelle monologin, jonka aikana Black Mesa tuhoutuu laukaistun ydinaseen seurauksena, jonka G-Man itse aktivoi uudelleen. Tämä asettaa Adrianin staasitilan ja selittää, että hän on vaarallinen todistaja kaikelle tapahtuneelle. G-Man poistuu portaalin kautta ja jättää Adrianin yksin alukseen.


title: Half-Life: Opposing Force

text: Gearbox Software julkisti "Half-Life: Opposing Forcen" olevan kehityksessä huhtikuussa 1999. Paljon tietoa sekä materiaalia pelistä, kuten karttoja, hahmoja sekä juonta, esiteltiin vuoden 1999 E3-tapahtumassa. Sierra Entertainmentin ylläpitämä virallinen verkkosivu "Opposing Forcelle" julkaistiin heinäkuussa 1999. Valve ja Gearbox tekivät jo varhain päätöksen olla muokkamatta liiaksi pelissä käytettyä "Half-Lifen" pelimoottoria, jottei modaajien tekemän lisäsisällön toimivuus vaarantuisi. Yrityksen perustaja Randy Pitchford epäili, että Valve antoi lisäosan kehityksen heille, ”jotta Valve voisi itse keskittyä muihin projekteihin″.


title: Half-Life: Opposing Force

text: Pelin kehityksen aikana Gearbox otti yhteyttä moniin yrityksen ulkopuolisiin henkilöihin ja palkkasi useita henkilöitä työstämään peliä. Kesäkuussa 1999 Gearbox ilmoitti, että Richard Gray olisi osittain vastuussa moninpelimekaniikoiden kehittämisestä. Gearbox palkkasi useita muita ulkopuolisia kehittäjiä, jotka olivat olleet mukana kehittämässä muun muassa pelejä "Daikatana", "Doom", "Quake II" ja "Shadow Warrior". "Opposing Force" julkaistiin 1. marraskuuta 1999. Toukokuussa 2000 Gearbox julkaisi päivityksen, joka sisälsi lipunryöstö-pelitilan moninpeliin sekä uusia esineitä.


title: Half-Life: Opposing Force

text: Peli julkaistiin 1. marraskuuta 1999, ja myöhemmin myös Valven omalla Steam-jakelualustalla. Se julkaistiin osana Sierran "Half-Life: Generation" -pelikokoelmaa 22. maaliskuuta 2002. Kokoelmaan sisältyi emopeli "Half-Life" ja sen suosittu, myöhemmin virallistettu modi "Counter-Strike". Lisäosa julkaistiin myöhemmin myös "Half-Life 1 Anthology" -kokoelmapaketin mukana.


title: Half-Life: Opposing Force

text: Peli sai pääosin myönteisen vastaanoton, ja GameRankings on laskenut sen arvostelujen keskiarvoksi 85,45%. Pelin hyllyversiota on myyty yli miljoona kappaletta ja verkkoversiota yli 5 miljoonaa.


title: Half-Life: Opposing Force

text: "Computer and Video Gamesin" arvostelijan Kim Randellin mukaan ”Gearbox on selvästi käynyt läpi suuren urakan "Half-Lifen" tunnelman saavuttamisessa”. Hän ylisti erityisesti moninpeliä ja siihen lisättyjä uusia ominaisuuksia, ja piti "Opposing Forcea" erinomaisena saavutuksena.


title: Half-Life: Opposing Force

text: Pelillä on Steam-palvelussa "erittäin myönteinen" vastaanotto.


title: Half-Life: Opposing Force

text: "PC Zone" sanoi pelin olevan yleisesti hyvä ja sanoi sen sopivan hyvin ”viikonlopun viihteeksi”. Eurogamerin arvostelijan Robert Purchesen mukaan pelissä on lisäosia yleisesti koskeva ongelma: ”Määrä X uutta sisältöä lisätään vanhaan peliin lineaarisella tavalla saaden sen näyttämään täysin uudelta peliltä”. Sen todeten hän myös sanoi, että ”onneksi "Opposing Force" on aika hemmetin hyvä peli”. Hän piti pelin kenttäsuunnittelua erinomaisena, vaikka totesikin loppua kohden näyttäneen siltä, että kehittäjiltä loppui aika kesken. IGN-sivuston arvostelijan Vincent Lopezin mukaan peli tekee hyvin selväksi, ”miksi alkuperäinen peli oli niin hyvä”. Hän sanoi, että pelaaja ”saattaa tulla kaipaamaan alkuperäistä kokemusta hieman enemmän”, mutta piti "Opposing Forcea" silti hyvänä pelinä.


title: Half-Life: Opposing Force

text: AIAS palkitsi "Half-Life: Opposing Forcen" "Computer Game of the Year Interactive Achievement Award" (vuoden tietokonepeli) - palkinnolla.


title: Quake 4

text: Quake 4 on Raven Softwaren kehittämä ja Activisionin julkaisema "Quake"-pelisarjaan kuuluva ensimmäisen persoonan ammuntapeli. Peli julkaistiin vuonna 2005 Microsoft Windowsille, Linuxille ja Xbox 360:lle sekä seuraavana vuonna myös OS X:lle. Aiemmat "Quake"-pelit kehittänyt id Software valvoi pelin kehitystä ja tarjosi Raven Softwaren käyttöön id Tech 4 -pelimoottorin.


title: Quake 4

text: Pelin tarina on suoraa jatkoa "Quake II:sta", sillä "Quake III Arenan" juoni ei liittynyt "Quake II:een", vaan se oli puhtaasti moninpeliin suunnattu. Ensimmäiseen "Quakeen" yhdistävät tekijät ovat ainoastaan nimi ja logo. Moninpelistä löytyy Deathmatch, Capture the Flag ja uusi Arena Capture the Flag, joka sisältää lipunryöstön lisäksi pelaamista helpottavia erikoisvoimia.


title: Quake 4

text: Peli kulkee kahdessa jaksossa, koska suunnilleen pelin puolivälissä päähenkilö Matthew Kane muutetaan Stroggiksi. Tämä muuttaa pelaamista jonkin verran. Ihmisenä ollessa Kanen maksimi osumapisteet ja panssariarvo ovat 100, kun taas Stroggina ne ovat 125. Lisäksi Stroggina Kane liikkuu nopeammin ja voi käyttää kenttiin asetettuja lääkintäasemia parantaakseen itseänsä ja hän pystyy ymmärtämään Stroggien kieltä.


title: Quake 4

text: On kulunut vain vähän aikaa "Quake II:n" tapahtumista. Ihmiset uskovat, että Stroggien johtaja Makron on kuollut ja että ihmiset voivat viimein aloittaa täydellisen invaasion Stroggien kotiplaneetalle Stroggosiin. Tarina kulkee Matthew Kane -nimisen alikersantin mukana. Hän on Rhino-ryhmän jäsen ja ryhmän tutkija. Rhino-ryhmän alus jotuu ohjusiskun uhriksi ja putoaa Stroggosin pinnalle, missä taistelu raivoaa täysillä. Kaikki ryhmän jäsenet selviävät törmäyksestä vähin vammoin, vaikka Matthew menettääkin tajuntansa. Herättyään hän tapaa taistelun timmellyksessä kaikki Rhino-ryhmän jäsenet: kersantti Morrisin, sotamies Andersonin, alikersantti Cortezin, alikersantti Rhodesin, kersantti Bidwellin, korpraali ”Sledgen”, sotamies Straussin ja luutnantti Vossin. Heidän tehtävänään on saattaa sota loppuun sekä tuhota Makron ja Nexuksen keskus lopullisesti.


title: Taskukirja

text: Taskukirja (arkikielen nimitys "pokkari") on pienehkö pehmeäkantinen kirja. Taskukirja on yleensä hinnaltaan halpa, ja se on tarkoitettu laajalle lukijakunnalle, siksi sisältökin pyrkii olemaan monenlaisia lukijoita miellyttävää. Aiemmin taskukirjaan on liittynyt suorastaan sisällöllinen kepeys, etenkin Suomessa, missä markkinat ovat pienet, mutta välttämättä se ei enää päde; taskukirjoina julkaistaan nykyään myös klassikkokirjallisuutta. Taskukirjoina on julkaistu ajankohtaisia mielipide- ja tietokirjoja sekä pamfletteja.


title: Taskukirja

text: Taskukirjat julkaistaan usein sarjoina, jolloin lukija tietää jo ennakolta, minkä tyyppisestä kirjasta on kyse. Taskukirjan perusolemukseen kuuluu pienuus, vaikka esimerkiksi "Autoteknillinen taskukirja" -nimisessä kirjassa on 1 021 sivua.


title: Taskukirja

text: Entisiä ja nykyisiä taskukirjasarjoja ovat esimerkiksi 10 markan sarja, Kurki-kirja, Huutomerkki-sarja, Seven ja Loisto. Dekkarit julkaistaan usein taskukirjasarjoina. Tällaisia sarjoja ovat olleet muun muassa Salamasarja, SaPo ja Korppi-sarja.


title: Nurmela

text: Nurmela viittaa seuraaviin:


title: Rosalind Ayres

text: Rosalind Ayres (s. 7. joulukuuta 1946 Birmingham, Englanti) on englantilainen näyttelijä. Hänen tunnetuin roolinsa on Titanicissa, jossa hän näytteli Lady Lucile Duff-Gordonia. Hän on ollut naimisissa näyttelijä Martin Jarvisin kanssa vuodesta 1974 ja heillä on kaksi lasta.


title: Refleksi

text: Refleksi (lat. "reflexus" < "reflectere" = taivuttaa takaisin) eli heijaste on kerrasta toiseen lähes samanlaisena toistuva reaktio ärsykkeeseen. Se on nopea ja automaattinen. On olemassa sekä synnynnäisiä että opittuja refleksejä. Refleksi voi olla riippuen sen heijastekaaresta joko mono- tai polysynaptinen heijaste. Monosynaptisessa heijasteessa on vain sensorinen neuroni ja motorinen neuroni, mutta polysynaptisessa heijasteessa näiden kahden neuronin välillä on välineuroni tai välineuroneja.


title: Refleksi

text: Lihasrefleksit eli lihasheijasteet ovat lihastoiminnan muutoksia, jotka aiheutuvat tietynlaisista ärsykkeistä. Lihasheijasteet voidaan jakaa venytys-, suoja-, iho-, asentoheijasteisiin sekä imeväisiän heijasteisiin.


title: Refleksi

text: Venytysheijaste on monosynaptinen heijaste, jossa välittäjäaine on glutamaatti. Lihaksen venyessä lihaskäämi lähettää tyypin Ⅰa sensorisilla neuroneilla impulsseja selkäytimeen. Siellä sensoristen neuronien aksoneilla on synapsit motoristen neuronien kanssa, jotka lähettävät supistumiskäskyjä venyneeseen lihakseen sekä sen kanssa samaa liikettä aikaansaaviin lihaksiin. Tyypin Ⅰa sensoristen hermojen haarat välittävät signaalin lisäksi välineuroneille, jotka "inhiboivat" eli estävät vastakkaista liikettä aikaansaavien lihasten supistusta. Asentoheijasteet osallistuvat asennon ja tasapainon ylläpitämiseen. Asentoheijasteet perustuvat muun muassa silmistä, proprioseptoreista ja sisäkorvan asento- ja liikereseptoreista keskushermostoon tuleviin viesteihin, jotka tuovat tietoa kehon tai sen osan asennosta.


title: Refleksi

text: Imeväisiän heijasteita ovat muun muassa astumisheijaste, sukellusheijaste sekä tarttumisheijaste. Sukellusheijaste toimii vielä aikuisiässäkin suurimmalla osalla ihmisistä.


title: Refleksi

text: Suojaheijasteisiin kuuluvat muun muassa silmän räpytysheijaste, välikorvan jalustinlihasheijaste ja koukistusheijaste (eli vetäytymisheijaste eli väistöheijaste) ja oksennusheijaste.


title: Refleksi

text: Silmän räpytysheijasteessa silmäluomet sulkeutuvat jonkin koskettaessa silmää tai lähestyessä sitä. Heijasteen voi saada aikaan myös kuuloärsyke (esimerkiksi kova pamaus).


title: Refleksi

text: Välikorvan jalustinlihasheijaste suojaa sisäkorvaa liian kovilta ääniltä siten, että kuuloluuketju jännittyy liian kovassa metelissä tärykalvon jännittäjälihaksen supistuessa.


title: Refleksi

text: Koukistusheijaste on huomattavan tarkka: jos raaja koskettaa jotain kipua aiheuttavaa (esimerkiksi terävää kappaletta), raaja vedetään refleksin johdosta kipuärsykkeeseen nähden vastakkaiseen suuntaan, refleksin voimakkuus riippuu kipuärsykkeen voimakkuudesta ja refleksi voi aiheuttaa tasapainottavan liikkeen toisen puolen raajassa.


title: Refleksi

text: Oksennusheijaste on suojaheijaste, joka poistaa pilaantuneen ruoan tai myrkyn elimistöstä. Samoin se suojaa elimistöä suolistosairauksissa ja vähentää suolen toimintaa. Oksentamisen käynnistävä pahoinvointikeskus sijaitsee aivorungon alueella lähellä 4. aivokammiota. Ruoansulatuskanavasta sille välittää tietoa vagushermo. Oksennusrefleksin laukeamisen aiheuttaa palleahermo yhdessä suorien ja vinojen vatsalihaksien kanssa. Niiden aiheuttama paine avaa ruokatorven ja vatsalaukun välisen liitoksen, ja mahalaukun sisältöä työntyy suuhun. Myös suoliston venyminen, tulehdus ja tukkeuma, kuten myös jännitys tai muu emotionaalinen tila, voivat aiheuttaa oksennusrefleksin. Pahoinvointikeskusta ärsyttävä hermovaikutus voi tulla myös aivohermojen alueelta. Paha maku tai haju tai myös näköaistimus voi kulkea makuhermoa pitkin pahoinvointikeskukseen kolmoishermoa pitkin välittyvän heijasteen. Oksennusheijasteen voi aiheuttaa myös esimerkiksi intubaatio tai gastroskopia.


title: Refleksi

text: Ihoheijasteet perustuvat ihon reseptorien ärsytykseen.


title: Refleksi

text: Cremaster-heijasteessa kiveksen kohottajalihas supistuu ärsytettäessä alavatsan tai sisäreiden ihoa.


title: Refleksi

text: Babinskin refleksissä (nimetty Joseph Babinskin mukaan) eli jalkapohjaheijasteessa eli plantaarirefleksissä jalkapohjan ihon ärsytys aiheuttaa isovarpaan käpristymisen alaspäin (Babinski –). Vauvoilla varpaat kipristyvät ylöspäin (Babinski +). Aikuisella Babinski + on merkki hermovauriosta.


title: Refleksi

text: Vatsaheijasteessa vatsalihakset supistuvat ärsytettäessä vatsan ihoa pituussuunnassa.


title: Kalotti (valaistusvyöhyke)

text: Kalotti on Maan Pohjoisnavan ja Etelänavan ympärillä oleva alue, jossa vuoden aikana on sekä vuorokausi tai vuorokausia, jolloin aurinko ei nouse hetkeksikään horisontin yläpuolelle, että vuorokausi tai vuorokausia, jolloin aurinko ei laske hetkeksikään horisontin alapuolelle. Kalotti ulottuu navoilta napapiireille eli 23°26’ päähän navoista, maapallon akselin kallistuman verran. Pohjoisen napakalotin raja eli pohjoinen napapiiri kulkee siis leveyspiirillä 66°34’ N ja eteläisen kalotin raja eli eteläinen napapiiri leveyspiirillä 66°34’ S.


title: Kalotti (valaistusvyöhyke)

text: Ilmiön aiheuttaa se, että kuvitteellinen akseli, jonka ympäri maa pyörii, on noin 23° verran "vinossa" maan ja auringon keskipisteiden välille muodostuvan suoran normaalista.


title: Kalotti (valaistusvyöhyke)

text: Melkein koko pohjoiskalotti jää vuorokaudeksi varjoon 21.-22.12., jolloin pohjoisella pallonpuoliskolla on talvipäivänseisaus. Tätä aikaa, jolloin aurinko ei nouse horisontin yläpuolelle kutsutaan kaamokseksi. Kuljettaessa pohjoiskalotin rajalta eli pohjoiselta napapiiriltä kohti pohjoisnapaa, kaamosvuorokausien määrä lisääntyy siten, että navalla kaamos kestää puoli vuotta. Silloin kun koko pohjoiskalotilla vallitsee kaamos (eli 21.-22.12.), on eteläisellä pallonpuoliskolla kesäpäivänseisaus, jolloin koko eteläkalotilla on yötön yö, eli aurinko ei tällöin laske horisontin alapuolelle hetkeksikään. Eteläkalotin lisäksi yöttömän yön auringossa on alue, joka on asteen verran eteläkalotin pohjoisrajan pohjoispuolella. Kuten kaamosajan pituus, myös yöttömän yön pituus vaihtelee napapiirin yhdestä vuorokaudesta navan puoleen vuoteen.


title: Kalotti (valaistusvyöhyke)

text: Vastaavasti 20.-22.6. eteläisellä pallonpuoliskolla on talvipäivänseisaus, jolloin kaamoksessa on melkein koko eteläkalotti. Samaan aikaan pohjoisella pallonpuoliskolla on kesäpäivänseisaus, jolloin yöttömän yön valossa on koko pohjoiskalotin lisäksi alue, joka on asteen verran pohjoiskalotin etelärajan eteläpuolella. Vuorokausien määrä, jolloin aurinko ei eteläkalotilla nouse ja pohjoiskalotilla laske horisontin toiselle puolelle, vaihtelee kuten talvipäivän seisauksessakin. Koska maapallo on 5. heinäkuuta aphelissä ja 5. tammikuuta perihelissä, eteläkalotin kaamosaika kestää noin 6 vuorokautta kauemmin kuin pohjoiskalotin kaamosaika.


title: Kalotti (valaistusvyöhyke)

text: Koska kalotille tullessaan auringon säteily jakaantuu suuremmalle alalle kuin lähempänä päiväntasaajaa ja on ehtinyt ilmakehässä kulkemansa pidemmän matkan aikana hajota enemmän, on auringon säteily kaloteilla kaikkein heikointa, joten myös lämpötila on keskimäärin viileämpi. Säteilymäärän voimakkaan vaihtelun vuoksi luonnollisesti myös vuodenaikojen väliset lämpötilaerot ovat kaikkein suurimpia.


title: Kalotti (valaistusvyöhyke)

text: Kalottien lisäksi maapallolla on kaksi valaistusvyöhykettä: napapiireiltä kääntöpiireille ulottuvat keskileveydet ja päiväntasaajalta kääntöpiireille ulottuva tropiikki.


title: Antti Aamunen

text: Antti Aamunen () on ranskalaisen Les Cartooneurs Associésin luoma animaatiohahmo.


title: Antti Aamunen

text: Antti on pieni koulua käyvä poika, joka ei kuitenkaan ole ihan tavallinen koululainen. Joka aamu, kun Antti herää hän on muuttunut joksikin olioksi tai muuksi kummajaiseksi. Koulussa Anttia kiusaa tyttöjenhurmuri Romeo.


title: Autonominen hermosto

text: Autonominen hermosto eli tahdosta riippumaton hermosto (myös vegetatiivinen hermosto) () vaikuttaa sileän lihaksiston ja sydänlihaksen liikkeisiin sekä rauhasten eritykseen. Autonominen hermosto osallistuu moniin elimistön säätelytoimintoihin, kuten verenpaineen säätelyyn. Autonominen hermosto jaetaan sympaattiseen ja parasympaattiseen hermostoon.


title: Autonominen hermosto

text: Tavallisesti sisäelimeen tulee sekä parasympaattisia että sympaattisia hermosyitä, joiden säätelytoiminta voi olla vastakkaista tai ne voivat toimia yhdessä. Elimistön "autonominen status" ei useimmiten ole joko täysin parasympaattinen tai sympaattinen vaan jotain siltä väliltä. Parasympatikotonus on vahvasti esillä ihmisen ollessa levossa, "rest and digest", kun taas sympatikotonus esiintyy ihmisen ollessa valppaana, "fight or flight".


title: Autonominen hermosto

text: Autonomiseen hermostoon lasketaan toisinaan kuuluvaksi myös enteerinen hermosto, joka kuitenkin toimii itsenäisesti, riippumatta muusta autonomisesta hermostosta.


title: Autonominen hermosto

text: Autonomisessa hermostossa on sekä motorisia että sensorisia neuroneja. Alemmat motoneuronit sijaitsevat keskushermoston ulkopuolella autonomisissa ganglioissa. Autonomisten hermojen päätteet eivät muodosta varsinaisia synapseja, vaan viskositeettejä, jotka ovat pullistumia hermon pääteosassa.


title: Autonominen hermosto

text: Ääreishermostossa sympaattista hermostoa edustaa sympaattinen hermorunko, joka muodostuu sympaattisista ganglioista ja niitä yhteen liittävistä aksonikimpuista. Sympaattisia hermorunkoja on kaksi ja ne sijaitsevat molemmin puolin selkäydintä thorax nikamista lumbaalinikamiin asti. Sympaattiset hermot muodostavat vielä lähempänä kohde-elintä prevertabraalisen ganglion. Sympaattisten hermojen preganglionaaristen neuronien (hermorungon gangliot) synapsipäätteistä erittyy asetyylikoliinia, kun taas postganglionaaristen neuronien (prevertebraaligangliot) synapsipäätteistä erittyy noradrenaliinia, poikkeuksen muodostaa hikirauhaset, joiden sympaattinen aktivaatio tapahtuu asetyylikoliinin avulla.


title: Autonominen hermosto

text: Sympatikotonus aiheuttaa sydämen sykkeen nousun ja iskutilavuuden suurenemisen, pupillin laajenemisen, noradrenaliinin ja adrenaliinin erittymisen lisämunuaisytimestä, kapillaariverisuonten supistumisen ja glukoosin muodostuksen stimulaation maksassa.


title: Autonominen hermosto

text: Parasympaattiset hermot kulkevat joko aivohermojen tai ristihermojen mukana kohdesoluihin. Gangliot sijaitsevat lähellä kohde-elintä. Parasympaattisten hermojen pre- ja postganglionaarisen neuronien synapsipäätteistä erittyy molemmista asetyylikoliinia. Parasympaattisen hermoston reseptorit ovat joko nikotiini- tai muskariinireseptoreita, jotka ovat G-proteiinivälitteisiä.


title: Autonominen hermosto

text: Parasympaattiset vasteet ovat mm. pupillin pieneneminen, sydämen sykkeen laskeminen ja ruoansulatuskanavan verenkierron aktivoituminen.


title: Autonominen hermosto

text: Autonomisen hermoston säätely on peräisin keskushermoston alueelta. Autonomisen hermoston toiminnat ovat jakautuneet laajalle alueelle muodostaen autonomisen verkoston. Hypotalamus, mantelitumake, talamus, aivorungon alueet ja aivokuorelta primaari autonominen motorinen ja sensorinen alue ovat osa autonomista verkostoa.


title: Autonominen hermosto

text: Autonomisen hermoston sensoriset neuronit kulkevat dorsaalisesta gangliosta sympaattisten hermojen kanssa kohde-elimiinsä. Sensorisia hermoja kulkee esim. sydämen, ruoansulatuskanavan ja rakon seinämiin, jossa ne aistivat venytystilaa, kemosensitiivisiä (happipitoisuuden tarkkailu) karotiskeräsiin. Autonomisen hermoston sensoriset hermot aistivat myös kipua (iskemia). Vain kipuaistimus tulee tietoisuuteen.


title: Benazir Bhutto

text: Benazir Bhutto (21. kesäkuuta 1953 Karachi – 27. joulukuuta 2007 Rawalpindi) (sindhiksi: بينظير ڀٽو; urduksi: بینظیر بھٹو) oli Pakistanin pääministeri, Pakistanin kansanpuolueen poliitikko ja pitkäaikainen oppositiojohtaja. Bhutto oli islamilaisten valtioiden pääministereistä nuorin ja ensimmäinen nainen.


title: Benazir Bhutto

text: Hän toimi maansa pääministerinä kahteen otteeseen, ensin vuosina 1988–1990 ja toistamiseen vuosina 1993–1996. Hänen valtansa päättyi satojen miljoonien korruptiosyytteisiin ja Interpolin etsintäkuulutukseen. Hänen omaisuuttaan jäädytettiin ja hänet tuomittiin Sveitsissä.


title: Benazir Bhutto

text: Bhutto asui maanpaossa Lontoossa ja Dubaissa kunnes vuonna 2007 palasi Pakistaniin ottaakseen osaa uusiin vaaleihin. Hän selviytyi kahdesta murhayrityksestä lokakuussa, mutta kuoli itsemurhaiskussa joulukuussa.


title: Benazir Bhutto

text: Bhutto oli Pakistanin entisen presidentin ja pääministerin Zulfikar Ali Bhutton tytär. Zulfikar Ali Bhutto syrjäytettiin Muhammad Zia ul-Haqin vallankaappauksessa 1975 ja teloitettiin.


title: Benazir Bhutto

text: Bhutto kävi koulunsa Karachissa ja Murreessa ja opiskeli yhteiskuntatieteitä sekä Harvardin yliopistossa Yhdysvalloissa että Oxfordin yliopistossa Britanniassa. Hän meni naimisiin liikemies Asif Ali Zardarin kanssa 1987. Benazir Bhutton veli, Shahnawaz, tapettiin 1985 Ranskassa hämärissä olosuhteissa ja hänen toinen veljensä Mir Murtaza 1996 Karachissa.


title: Benazir Bhutto

text: Bhutto palasi Pakistaniin saatuaan opintonsa päätökseen ja hänet asetettiin kotiarestiin isänsä vangitsemisen jälkeen. Vuonna 1984 hän sai palata Britanniaan, jossa hänestä tuli PPP:n johtaja maanpaossa.


title: Benazir Bhutto

text: Bhutton ensimmäinen pääministerikausi alkoi hänen edustamansa puolueen voitettua 1988 Pakistanin ensimmäiset vapaat vaalit kenraali Muhammad Zia-ul-Haqin kuoltua. Bhutton koalitiohallitus kaatui maan presidentin hajotettua parlamentin korruptioepäilyksien johdosta vuonna 1990. Bhutto ei ikinä joutunut syytteeseen ko. epäilyistä. Hänen puolueensa hävisi vaalit ja hän toimi seuraavat kolme vuotta oppositiojohtajana.


title: Benazir Bhutto

text: Benazir Bhutton puolue voitti vuoden 1993 vaalit ja Bhuttosta tuli maansa pääministeri toistamiseen. Myös Bhutton toinen hallitus kaatui 1996 presidentti Farooq Legharin hajotettua parlamentin, joka johtui hallitukseen kohdistuneista korruptioepäilyistä.


title: Benazir Bhutto

text: Bhutto tuomittiin vuonna 2003 poissaolevana sveitsiläisessä tuomioistuimessa lahjusten ottamisesta. Hänen asianajajansa kiisti syytökset ja vaati onnistuneesti jutun viemistä korkeampaan oikeusasteeseen.


title: Benazir Bhutto

text: Bhutto itse kiisti aina omaavansa minkäänlaisia omaisuuksia ulkomailla.


title: Benazir Bhutto

text: Vuonna 2002 presidentti Pervez Musharraf teki maan perustuslakiin lisäyksen, joka kielsi pääministeriltä ennemmän kuin kaksi virkakautta. Säädös oli hyökkäys presidentin valtaa uhkaavia pääministereitä Bhuttoa ja Nawaz Sharifia vastaan.


title: Benazir Bhutto

text: Benazir Bhutto asui maanpaossa Dubaissa miehensä ja kolmen lapsensa kanssa. Hän valmistautui kotimaansa vuoden 2007 vaaleihin, jotka kenraali Musharrafin sotilashallitus on sitoutunut järjestämään.


title: Benazir Bhutto

text: 18. lokakuuta 2007 Bhutto palasi Pakistaniin presidentti Pervez Musharrafin kumottua häneen kohdistuneet lahjontasyytökset. Armahdus oli luultavasti seurausta otaksutusta Bhutton ja Musharrafin välisestä vallanjakosopimuksesta. Bhutto palasi maahan 18. lokakuuta 2007 vietettyään kahdeksan vuotta Lontoossa ja Dubaissa valmistautumaan 8. tammikuuta 2008 järjestettäviin parlamenttivaaleihin. Hänen saapumispäivänään häntä vastaan tehtiin itsemurhapommi-isku, jossa kuoli 130.


title: Benazir Bhutto

text: Musharraf julisti 3. marraskuuta maan poikkeustilaan korkeimman oikeuden tutkiessa hänen valintaansa uudelleen presidentiksi. Bhutto asetettiin 8. marraskuuta 2007 kotiarestiin vähän ennen kuin hänen piti johtaa protestia poikkeustilaa vastaan.


title: Benazir Bhutto

text: Bhutto kuoli 27. joulukuuta 2007 ainakin 16 kuolonuhria vaatineessa iskussa Rawalpindin kaupungissa, jossa hän oli pitämässä parlamenttivaaleihin liittyvää puhetilaisuutta. Raporttien mukaan häntä ammuttiin ennen kuin ampuja räjäytti itsensä. Pakistanin sisäministeriön mukaan Bhutto ei kuollut luoteihin, vaan "löi päänsä" suojauduttuaan itsemurhaiskulta. Ministeriön mukaan Bhutton ruumiista ei ole löytynyt yhtään luotia. PPP-puolueen edustajat ovat kieltäneet selityksen. CNN:n analyytikon mukaan Bhutton vastustajat yrittävät kiistää Bhuttolta marttyyrikuoleman.